20.12.2017 23:24 0 435\nАзамат Мирвосиқов, дастурчи.\nКузатишларимиздан маълумки, АКТ соҳасида таълим олаётган ёшлар асосан шу соҳа вакиллари оилаларида улғайган бўлишади. Чунки, боланинг келажакда қандай касб танлашида оиладаги муҳит ҳам муҳим рол ўйнайди. Аммо бугунги қаҳрамонимиз борасида бундай деб бўлмайди. У ишчи-хизматчилар оиласида камол топган. Хўш, унда унинг бу соҳани танлашига ва кўзга кўринарли ютуқларни қўлга киритишига нима сабаб бўлди? Бугун у нималар билан банд, келажак режалари қандай? «Xabar.uz» мухбирининг Азамат Мирвосиқов билан суҳбати шулар атрофида кечди.\n— Болалигимда анча шўх ва ўйинқароқ бўлганман, — дейди Азамат. — Шундан бўлса керак, биргина инглиз тилини ўрганишим учун бир неча ўқитувчиларга қатнашимга тўғри келган. Лекин ота-онам замон талабидаги билимларни эгаллашим учун доимо ҳаракат қилишарди. Негаки, оилада уч ўғил фарзанднинг тўнғичи сифатида укаларимнинг ҳаётда ўз ўринларини топишлари менга ҳам боғлиқлигини улар кўп таъкидлашарди.\nБарча тенгдошларим сингари телефонларга, компютерларга қизиққанман. Интернет-клубларга кириб, турли ўйинлар ўйнаганман ҳам. Лекин ўшанда булар мен учун шунчаки ўйин воситалари бўлган. 2009 йили дадам компютер сотиб олиб берди. Роса қувонгандим, ахир кўплаб дўстларим сингари менинг ҳам шахсий компютерим бор эди-да. Дадамнинг дўсти компютерни созлаб, менга қандай ёқиб-ўчиришлардан тортиб энг зарур амалларгача ўргатиб кетди. Шу кундан компютерга шўнғиб кетдим.\nШўхликми, ўта қизиқувчанликми, компютерни шу қадар кўп кавлаштирганимдан у икки ҳафтага базўр чидади — бузилиб қолди.\nШўхликми, ўта қизиқувчанликми, компютерни шу қадар кўп кавлаштирганимдан у икки ҳафтага базўр чидади — бузилиб қолди. Яна дадамнинг дўстини чақирдик. У киши уни бошқатдан созлагач, компютер шунчаки ўйинчоқ эмаслигини, унинг воситасида энг зарур касб-корга эга бўлиш мумкинлигини, хуллас, бу экранли мўъжизанинг барча имкониятларини обдон тушунтирди. Шулар таъсир қилдими, мен энди компютерга жиддий кўз билан қарай бошладим. Унда ишлаш кўникмаларим ошгани сари веб-дизайнга қизиқиб қолдим, бу мен учун севимли машғулотга айланди.\n— Демак, айнан шу қизиқишларингиз сабаб ахборот технологиялари коллежини танлагансиз?\n— Албатта. Коллежда ўқиш давомида АТ-соҳасини чуқурроқ англай бошладим. Чунки, атрофимда шу соҳага қизиққан тенгдошларим, умуман олганда, муҳит шуни тақозо қиларди.\n— Устозлар таълим-тарбияси ҳам муҳим ўрин тутади, шундай эмасми?\n— Ҳар бир соҳада устозлар йўл-йўриғисиз керакли натижага эришиш мушкул. Коллежда информатика фани ўқитувчиси Шоира Исмоиловадан жуда кўп билимларни ўргандим. Устоз менга веб-дизайндан бошқа яна жуда кўп дастурлар мавжудлигини англата олди. Иккинчи устозим, математика ўқитувчиси Мавжуда Зайниддинова эса дастурларни математик модуллаштиришни, бу соҳага математик ёндашувни, математик фалсафани ўргатди. Бўш вақтларимда улардан қўшимча дарс олганман. Ҳар икки устозимдан миннатдорман.\n— Натижалар бўлдими, бирор ютуққа эриша олдингизми?\n— Ҳа, лекин бу ютуққа бир ўзим эмас, жамоамиз билан эришдик. Коллежда ўқиб юрган йилларимда ҳар йили АКТ-ҳафталиги доирасида ўтказиладиган турли танловларда, лойиҳаларда коллежимиз жамоаси ҳам қатнашарди. Ниҳоят, 2012 йили мазкур ҳафталик ҳақида тузган веб-саҳифамиз биринчи ўринга лойиқ топилди. Бу ғолиблик менинг ёшимдаги ўсмирлар учун жуда катта муваффақият эди.\nДастур тузишни билишингиз сизни бошқарувчиликни ҳис қилишга ўргатади. Ўз фантазиянгиз бўйича нимадир ясашни ҳам билсангиз — бу энди бировга қарам бўлмаслик дегани.\n— Олий таълим олиш учун нега ТАТУ ёки Тошкентдаги ИНҲА университетини эмас, техника университетини танладингиз?\n— Биласизми, коллежда ўқиб юрганимдаёқ софтвердан хардверга ўтиш вақти келганини англаб етгандим. Софтвер, яъни дастурий маҳсулотлар ишлаб чиқиш бўйича ўзимга керакли билимга эга бўлганимдан сўнг яна шу йўналишда таҳсилни давом эттириш менга ортиқчадек туюлди. Эҳтимол, бу фикрим бошқаларга маъқул келмас, аммо бу менинг шахсий қарорим. Мақсадим — қўл билан ушлаб кўриш мумкин бўлган бирор янгилик яратиш. Бунинг учун эса ўша моддиятнинг физик ва техник жиҳатларини яхши билиш зарур. Дастур тузишни билишингиз сизни бошқарувчиликни ҳис қилишга ўргатади. Ўз фантазиянгиз бўйича нимадир ясашни ҳам билсангиз — бу энди бировга қарам бўлмаслик дегани.\n— Айнан нималар яратмоқчисиз, лойиҳаларингиз кўпдир?\n— Ҳозирча ғояларимни, лойиҳаларимни бирма-бир очиб ташламоқчимасман. Айта олганим, келажакда ўзимнинг шахсий хардвер-компаниямга асос солиш ёки шундай гуруҳни мустақил бошқариш.\nАмалиёт мобайнида яна янги ғоялар туғилди менда ва хардвер-компания тузиш мақсадим янада қатъийлашди.\n— Бу борада бирор кўникма ёки малакага эга бўлдингизми?\n— Биринчи босқични тамомлагандан сўнг ёздаги амалиётни «Artel» компаниясида ўтадим. Очиғи заводнинг катталиги, маҳсулотларнинг турфалигидан ҳайратландим. Ҳаммасини «Ўзбекистонда ишлаб чиқарилган» тамғаси остида ўзим қатори йигит-қизлар тайёрлашяпти. Бу жуда катта фахр аслида. У ерда кондиционерлар ишлаб чиқариш цехида ишладим. Хорижникидан қолишмайди, кўп жиҳатлари билан афзал ҳатто. Дунё техника бозорини АҚШ ва Хитой маҳсулотлари бошқараётган бугунги кунда бу каби йирик миллий ишлаб чиқариш компаниялари керак жуда ҳам. Амалиёт мобайнида яна янги ғоялар туғилди менда ва хардвер-компания тузиш мақсадим янада қатъийлашди.\n— Ҳам ўқиб, ҳам ишлаш чарчатиб қўймаяптими? Бўш вақтингизда нималар билан бандсиз?\n— Ҳаммаси осонгина ҳал бўляпти, деб айтолмайман албатта.\nБўш вақтни топиш ҳар кимнинг ўзига боғлиқ. Вақтни тўғри тақсимласа бўлди. Университет билан уйимиз ораси бир ярим соатлик йўл. Асосан метро ёки маршруткада қатнайман. Табиийки, ўтириб бориб-келишга имкон бор. Икки ойдан бери йўлдаги шу вақтим мобайнида корейс тилини ўрганишга киришдим. Натижа ёмон эмас — ёзиш ва ўқишни ўзлаштириб олдим. Истак бўлса имкон топиларкан.\n— «UZINFOCOM» марказида ишлаётганингизга кўп бўлгани йўқ, лекин шу қисқа давр ичида кўзга кўринарли ишларга улгурибсиз. My.gov.uz, gov.uz порталлари, «Темур тузуклари»нинг мобил лойиҳаларида қатнашибсиз. Шу ишлар давомида дастурчи сифатида билимингизни сарфлагансиз, ўзингиз ҳам нимадир олдингизми?\n— Албатта, кўп билим ва кўникмаларга эга бўлдим. Аввало, жамоа билан ишлашни ўргандим. Авваллари бирор дастурий таъминот яратишда код ёзишни бир ўзим бажарардим. Лойиҳаларда эса ёзган кодимни бошқалар ҳам тушунишлари керак эди. Ўзаро маслаҳатлашишлар, малака алмашишлар бўлди иш давомида.\n— Яхши маош тўлашяптими?\n— Маошим қанчалигини айтолмайман. Лекин нолимайман, ёмон тўлашмаяпти. Маошимдан ташқари турли лойиҳаларда қатнашганим учун ҳам устамалар белгиланган. Университетда давлат гранти асосида ўқийман. Ойлигим билан оилам бюджетига ҳисса қўша оляпман.\n— Мутолаага қандайсиз?\n— Кўп бадиий китоб ўқиганман деб мақтана олмайман. Лекин ҳар бир ўқимишли одам ҳеч бўлмаса ўзининг соҳасига оид китобларни ўқиб туриши шарт деб ўйлайман. Сўнгги ўқиган китобим Питер Тил (Peter Thiel)нинг «Zero to One» («Нолдан бирга») номли илмий нашри бўлди. Питер Тил «PayPal» компаниясига асос солган ва унга сармоя киритган, компанияни бир неча йиллар бошқарган. У айни дамда «Founders Fund» компанияси бошқарув ҳамкори ва «Clarium Capital» компанияси президенти ҳисобланади. Тил ўзининг 15 йилдан ортиқ бошқарувчилик ва сармоядорлик фаолиятида катта тажриба тўплаган. «Zero to One» китобида у айнан ўша тажрибаларини баён қилган. Яъни, қизиқарли фикрларини кўпчилик билан ўртоқлашади ва танқидий фикрлашни шакллантириш усуллари бўйича ўз қарашларини таклиф қилади. Шунингдек, замонавий стартаплар ва атроф-муҳит бизнеси муаммоларини ўртага ташлайди. Бу китобни асл варианти — инглиз тилида ўқиб чиқдим.\nҲар қандай бизнесда 1 (бир)дан бошлаш осон. Бу кимдир амалга оширган ишни давом эттириш дегани. Нолдан бирга олиб чиқиш — муваффақият демакдир.\n— «Zero to One» бизнесни нолдан бошлаш ҳақидаги китоб бўлса керак?\n— Худди шундай. Муаллиф қарашлари менинг ғояларимга жуда мос. Ҳар қандай бизнесда 1 (бир)дан бошлаш осон. Бу кимдир амалга оширган ишни давом эттириш дегани. Нолдан бирга олиб чиқиш — муваффақият демакдир.\n— Кўп ёшлар онгида бир фикр ўрнашиб қолган. Улар бирор «танка», яъни таниш-билиш, қўллаб-қувватловчи бўлмаса, бирор ишни амалга ошириш жуда қийин, деб ўйлашади. Сиз бунга қандай қарайсиз?\n— Бундай фикрларни чилпарчин қилиш даври келди. Барчаси инсоннинг ўзига, ҳаракатига боғлиқ. Қатъий мақсад ва шу мақсад йўлида изланиш бўлса бас — муваффақиятга эришиш учун «танка» шартмас. Айниқса, биз ёшлар учун барча имконият эшиклари очилган бугунгидек кунда бу каби қарашларга ўралашиб қолиш, катта уятдир. Ўзбекистоннинг келажакдаги порлоқ тараққиёти бизнинг бугунги ҳаракатларимизга, мақсадларимизга боғлиқ.\nАзамат Мирвосиқов 1994 йили Тошкент шаҳрида туғилган. Мирзо Улуғбек туманидаги 256-мактабни тамомлаганидан сўнг шу тумандаги ахборот технологиялари коллежида ўқиган. Айни дамда у Ислом Каримов номидаги Тошкент давлат техника университетининг 2-босқичида таҳсил олиш билан бирга «UZINFOCOM» марказида дастурчи сифатида муваффақиятли иш олиб бормоқда.\nинтервю муваффақият дастурчи


TOP-10: Фантастик асарларда башорат қилинган ва инсон ҳаётига кириб келган технологиялар | Qalampir.uz\nTOP-10: Фантастик асарларда башорат қилинган ва инсон ҳаётига кириб келган технологиялар\nТехнология\t07 Март 21:51 9937\nКитоб ва фильмлар кўп ҳолларда келажакни башорат қилади. Уларда ёзилган ёки намойиш қилинган ҳаёлий технологиялар орадан бир қанча вақтлар ўтиб инсон ҳаётига одатий норма бўлиб кириб келади.\nҚуйида ўтган асрда ишланган фильм ёки ёзилган асарларда тасвирланган ва ўша давр одамлари учун ҳаёлий бўлиб кўринган, лекин бугун аллақачон эркин равишда инсон эҳтиёжини қондираётган TOP-10 технология ҳақида сўз боради.\nИнглиз ёзувчиси Олдос Хаксли ўзининг “Жасур янги дунё” романида ген инженериясининг пайдо бўлишини башорат қилган. 1932 йилда, тиббиётда бундай ривожланиш олимларнинг ҳали ҳаёлига ҳам келмаган пайтда Хаксли узоқ келажак ҳақида китоб чиқарди.\nХакслининг ўтган асрда ёзган асарининг мазмунига кўра, 2541 йилга бориб, болалар табиий равишда туғилмайди ва инкубаторда етилади. Шунингдек, одамлар туғилишидан олдин белгилаб қўйилган бешта кастага (ижтимоий табақага – таҳр.) бўлиниб ҳаёт кечиради. Пастки қатлам аъзоси, аниқроғи камбағал, мардикор ёки хизматкор бўлиши олдиндан белгилаб қўйилади. Улар туғилмасдан олдин эмбриондаги ривожланиш даврида фикрлаши ва савияси атайлаб хиралаштирилади. Инкубаторларда олимлар томонидан ишлаб чиқилган, аниқ бир “қолип”га туширилган чақалоқлар туғилади.\nГарчи беш аср бугунги кунни китоб воқеаларидан ажратиб турган бўлсада, бундай технологиялар ҳозирги кунда долзарб бўлиб бормоқда. Олимлар инсоннинг индивидуал дизайнини ривожлантириш учун генетик муҳандисликка интилмоқда. Мексикалик профессор Хуан Энрикеснинг тахминларига кўра, 10-20 йил ичида бундай технологиялар одатий ҳолга айланади. Эмбрион ривожланишининг дастлабки босқичида генетик муҳандислик касалликларни даволаш учун ишлатила бошланади ва бу миллионлаб одамлар учун ҳаётий аҳамиятга эга бўлади.\n2018 йилда хитойлик олим Хэ Цзянькуй эмбрион ДНК геномини таҳрирлаш бўйича биринчи ноқонуний тажрибани ўтказди. Натижада уч бола назарий жиҳатдан ОИВга қарши иммунитет билан дунёга келди. Олим ўз фаолияти учун уч йил қамоқ жазоси ва давлат томонидан тақиқланган фаолият учун миллионлаб доллар жаримага тортилди. Илм-фанни оммалаштирувчи Рональд Бейли ва баъзи олимларнинг тахминларига кўра, келажакда бундай технологиялар ёрдамида болаларнинг сочлари ва кўзларининг рангини ўзгартириш ёки уларга маълум бир юз хусусиятларини бериш мумкин бўлади.\nОлдос Хакслининг 1932 йилда ёзилган романига қайтадиган бўлсак, у ўз асарида тиббиёт ривожи туфайли одамлар қаришдан тўхтаб, ёш ва чиройли ўлишини тасаввур қилади. Бу ёзувчи башорат қилган генетик муҳандисликнинг яна бир йўналиши эди. Зотан, ҳозирда бу борада ҳайвонлар устида муваффақиятли тажрибалар ўтказилмоқда, бу эса бундай технологиялар ёрдамида кексаликни секинлаштириш мумкинлигини кўрсатди.\n1972 йили “Киборг” номли романида америкалик ёзувчи Мартин Кэйдин бионик протезларнинг пайдо бўлишини башорат қилган. Китобда шикастланган ёки кесилган тана қисмлари механик қурилмалар билан алмаштирилган одам ҳақида ҳикоя қилинади. Шундай қилиб, китоб қаҳрамони иккита янги оёқ ва оддий оёқнинг барча функцияларини бажара оладиган металл қўлга эга бўлади.\nШундай қилиб, реал ҳаётдаги биринчи бионик қўл 1993 йилда пайдо бўлган ва у мияга уланган датчиклар орқали ҳаракат қилган. Ушбу технология 2007 йилга келиб, кенг тарқала бошлаган. Яна ривожланиб, бармоқларнинг нозик ҳаракатларини такрорларлай ола бошлаган. Бундай ясама қўл эгасига компьютер сичқончасидан фойдаланишга ва оёқ кийимларининг боғичларини боғлашга имкон берди. Бугунга кунда бутун дунёда ушбу технологниядан кенг фойдаланилмоқда. Янги протезлар одамнинг юришига мослаша олади ва унинг индивидуал имо-ишораларини эслаб қолади.\nҲозирги кунда эса нафақат инсон йўқотган функцияларни ўрнини босадиган, балки уларни янги имкониятлар билан тўлдирадиган механизмлар ишлаб чиқилмоқда. Масалан, бундай протезлар ёрдамида оддий одам учун жуда оғир бўлган нарсаларни кўтариш мумкин бўлади.\nТемир одам костюми\nMarvel оламидаги таниқли Тони Старк костюми Америка армиясининг махсус кучларида пайдо бўлиши мумкин. 2014 йилда Қўшма Штатлар армия учун роботлаштирилган темир костюм лойиҳасини ишлаб чиқаётгани ҳақида хабар берилган эди. ТАЛОС лойиҳаси Темир одам фильмидаги костюм каби хусусиятларга эга бўлиши кутилмоқда. Унга алоқа, бошқариш ва навигация функцияси киритилади. У атроф-муҳитни доимий равишда кузатиб бориши ва маълумотни аскарнинг ўзига ҳам, юқоридаги раҳбариятга ҳам етказиши мумкин бўлади.\nҲарбийлар нанотехнологиялар ёрдамида яратилган суюқ керамика зирҳлари билан ҳимоя қилинади. Терморегуляция ва биомедикал соғлиқни сақлаш назорати костюмга киритилади. Ҳозирча ушбу лойиҳа доирасида ҳарбий костюмга киритилмаётган ягона вазифа учиш, холос.\nИнглиз футурист ёзувчиси Артур Кларк 1961 йилда космик туризм ғоясини тасвирлаб берди. У ўзининг “Ой чанглари” романида Ердан учирилган сунъий йўлдошда турист сифатида саёҳат қилаётган одамлар ҳақида ҳикоя қилади. Асар қаҳрамонлари ой чангига тўлган маршрут бўйлаб учади. Ҳатто космик самолётда стюардессалар ҳам бўлади. Режиссёр Стенли Кубрик 1968 йилда суратга олган “2001 йил Космик одиссея” фильмида худди шундай тасаввурни намойиш этган.\nШуниси эътиборга лойиқки, реал ҳаётдаги биринчи космик сайёҳ ҳам 2001 йилда пайдо бўлган. Америкалик тадбиркор Денис Тито Халқаро космик станцияга саёҳат қилди ва бунинг учун 20 миллион АҚШ доллари тўлаган. Умумий ҳисобда шу вақтгача ушбу дастур доирасида етти нафар турист парвоз қилди, саёҳатларнинг барчаси Россияда ишлаб чиқарилган кемаларда амалга оширилган.\nSpaceX Бош директори Илон Маск ва Boeing компанияси космик туризмни ривожлантиришга интилмоқда. Улар 2021 йил охиридан бошлаб Ер атрофида ва Халқарор космик станцияга сайёҳлик павозларини амалга оширишни режалаштирган. Маск шунингдек, Марсга саёҳат қилиш имконияти ҳақида гапирган. Унинг тахминларига кўра, бир кун келиб, бундай парвозлар тахминан 100 минг АҚШ долларига тушади.\nУчувчисиз транспорт воситалари\nСовет фантастика ёзувчиси Александр Беляев 1926 йилда “Дунё Ҳукмдори” романида учувчисиз самолётлар ҳақида ёзган. Америкалик Дэвид Келлернинг 1935 йилдаги “Жонли машина” қиссасида биринчи марта ҳайдовчисиз машиналарнинг имкониятлари ҳақида сўз юритилган.\nҲозирги кунда учувчисиз транспорт воситалари ҳаёлий нарсалар тоифасига кирмайди. Авто бошқарув кўплаб самолётларда, поэздларда ва баъзи автомобилларда ҳам мавжуд. Google ёки Яндекс каби технологик гигантлар учувчисиз транспортларни фаол равишда ривожлантирмоқда. Баъзи автомобиллар аллақачон йўлларга чиқиб улгурган. Қўшма Штатларда ҳайдовчисиз автомобиллар озиқ-овқат етказиб бермоқда ва коронавирус тестларини тарқатмоқда.\nЖамиятда учувчисиз технологияларни тўлиқ жорий этиш ҳақида гапиришга ҳали эрта. Ишлаб чиқувчилар ҳали ҳам техник муаммолар ва қийин ахлоқий қарама-қаршиликларга дуч келмоқда. Масалан, ҳайдовчисиз автомобиль йўл транспорт ҳодисаси вақтида қандай қарор қабул қилиши керак: автомобиль салонидаги йўловчиларни қутқариши керакми ёки атрофдаги пиёда ва бошқа транспортдаги одамларними? Шу билан бирга, роботларга тўлиқ ишонч ҳосил бўлмагунча, жамият ҳайдовчисиз автомобилларнинг кенг қамровда пайдо бўлишига тайёр эмас.\n1911 йилда америкалик ихтирочи Хьюго Гернсбек “Ральф 124C 41+” илмий романини нашр этди. Ёзувчининг сўзларига кўра, китоб ўқувчиларга фаннинг ривожланиш суръати билан таққосланадиган келажак ҳақида сўзлайди. Гернсбек ўз ишида телевизор, овозли фильмлар, магнитафонлар, трансконтинентал ҳаво саёҳати ва космик парвозларни башорат қилган. Китобда қуёш энергиясидан амалий фойдаланиш ҳақида ҳам сўз боради.\nКитобга кўра, ушбу ихтиролар 2660 йилда пайдо бўлиши керак эди, аммо замонавий илм-фан ёзувчининг келажак ҳақидаги ғояларидан олдинга ўтиб кетди. Биринчи қуёш энергияси билан ишлайдиган аппарат 1978 йилда, Хьюго Гернсбекнинг башоратидан 67 йил ўтгач пайдо бўлган. Олимларнинг тахмин қилишича, 2020 йилларнинг ўрталарига келиб энергия манбаларининг аксарияти қайта тикланишга ассосланган бўлади. Қуёш электр энергияси асосий манба – кўмир ўрнини босади. 2030 йилга келиб дунё энергетикасининг қарийб 80 фоизи ушбу турдаги ишлаб чиқаришга тўғри келади. Қуёш электр станциялари глобал тенденцияга айланиб бормоқда ва биргина Хитойда 2020 йилда қуёш қурилмалари сони икки бараварга ошган.\n“Ақлли” уйда яшаш қулай, интернет, электр жиҳозлари, иситиш системасидан тортиб дарвозанинг очилиш ва ёпилишигача инсон омилисиз, шунчаки смартфон орқали бошқиш мумкин. Бундай уйнинг тасвири кўпинча илмий фантастикада акс этарди. Шундай уй 1984 йилда “Электр орзулари” фильмида ва “Футурама” анимацион сериалида суратга оолинган. Бундай уй ҳақида биринчи маълумотлардан бирини Рей Бредберининг 1950 йилда ёзилган “Майин ёмғир бўлади” ҳикоясида топиш мумкин. Ёзувчининг “ақлли” уйи ядровий урушга бардош бериб, уй эгаларининг тинч ва тотув яшашини таъминлайди.\nСўнгги йилларда “ақлли” уйлар ҳам хаёлот туркумидан чиқиб кетди. Замонавий квартираларда овозли ёрдамчилар, ўз-ўзини бошқарадиган чангютгичлар ва шубҳали ҳаракатни аниқласа, эгасига телефон орқали қўнғироқ қиладиган ақлли видеокамераларга кўзингиз тушиши мумкин.\n“Ақлли” уйлар оммалашиб бормоқда, улар арзон ва бошқариш осон. Мутахассисларнинг фикрига кўра, яқин ўн йил ичида “ақлли” уйлар нафақат эгаларининг хоҳиш-истакларини бажара олади, балки уларнинг эҳтиёжларини ҳам башорат қила олади. Масалан, музлатгичлар ширинликларни тез-тез истеъмол қилаётган уй эгаларига фойдали овқатларни ҳам таклиф қилиб, эслатиб туради.\n1927 йилда “Метрополис” номли илмий-фантастик асарда видеоалоқа башорат қилинган. Саҳналаштирилган асарнинг бир қисмида бош бригадир Грот ўша вақтлар учун ғайриоддий маҳсулот – видеоалоқадан фойдаланади.\nҲозирги кунда видеоалоқа сайёрамиздаги аксарият одамларнинг кундалик ҳаётига кириб борган. Айниқса, коронавирус пандемияси давридан масофадан туриб ўқиш, ишлаш ва қариндошлар билан мулоқот қилишда ёрдам бермоқда. Аммо техника ҳали фантастика ҳақидаги барча ғояларни ортда қолдирмади. Масалан, 1989 йилда “Келажакка қайтиш-2” фильмида видеоқўнғироқлар пайтида экранда суҳбатдош ҳақидаги шахсий маълумотлар: унинг севимли ичимликлари, севимли машғулотлари, ҳолати кўрсатилган. Видео платформалар ушбу йўналишда ривожлана бошлайдими ёки йўқлигини вақт кўрсатади.\n1987 йилда футуристик “Самовий йўл” медиа-франшизаси 3D-принтерларнинг пайдо бўлишини башорат қилган. Уларнинг ғояси бир зумда озиқ-овқат ва кундалик эҳтиёж буюмларини яратишга ва уларни тезда қайта ишлашга қодир мослама ҳақида эди.\nЗамонавий 3D-принтер ҳали бу даражага етишмаган ва буюмлар ҳажмига қараб уларни яратишгаи бир неча соатдан бир неча ойгача вақт сарфлайди. Маҳсулотларни қайта ишлаш ҳам вақт талаб этади.\n3D-принтер индивидуал эскиз ва чизмалардан буюмлар яратишга имкон беради. Аммо ишлаб чиқариш тезлиги ва юқори нархи ҳали технологиянинг трендга чиқишига имкон бермади. Ҳозирги кунда бундай принтерлар асосан тиббиётда протезлар ва имплантларни яратиш учун ишлатилмоқда. Баъзи бошланғич компаниялар 3D-принтер ёрдамида сунъий гўшт тайёрламоқда.\n“Самовий йўл”дан келган яна бир технология – бу универсал таржимон. Медиа франшизадан олдин бошқа илмий-фантастик ёзувчилар ҳам матнни ҳар қандай тилга тезкор таржима қилиш имконияти ҳақида ёзган.\nҲозирги кунда ушбу ҳаёлий ғоя ҳам аллақачон, реал ҳаётга кириб келган. Яқинда футуролог Даниел Сусскинднинг “Ишсиз келажак” китобини “Яндекс Переводчик” роботи рус тилига таржима қилди.\n19 Июнь 12:42 38574\n18 Июнь 19:33 36353\n19 Июнь 19:12 24246\n20 Июнь 20:21 24037\n18 Июнь 20:33 23653


Ёзги оромгоҳда спорт беллашувлари ташкил этилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Ёзги оромгоҳда спорт беллашувлари ташкил этилди\nЖиззах вилоят спорт ўйинлари ва енгил атлетикага ихтисослаштирилган болалар-ўсмирлар спорт мактаби 2018 йилги тақвим-режасига кўра вилоятимизда фаолият кўрсатаётган ёзги соғломлаштириш оромгоҳларида қатор спорт турлари бўйича мусобақалар ўтказишни бошлади.\nЯқинда Шароф Рашидов туманида жойлашган вилоят касаба уюшма ташкилотлари бирлашмасига қарашли Шароф Рашидов номли оромгоҳда спортнинг енгил атлетика, стол тенниси, футбол турлари бўйича мусобақалар ташкил этилди. Мураббийлар О. Раҳимов, У. Бўрибоев, Н. Турановалар спорт тадбирларига бош-қош бўлишган бўлса, услубчилардан Ш. Аҳроров, Д.Синдаровалар оромгоҳ тарбияланувчиларига маънавий-маърифий, тарбиявий масалалар юзасидан услубий ва амалий ёрдам кўрсатдилар.\nЎтказилган спорт мусобақалари якунида ғолиб ва совриндорлар аниқланиб, уларга спорт мактаби томонидан диплом ва эсдалик совғалар топширилди.\nБахмалда ёзги спорт мусобақалари ўтказилди


Голивуд актрисаси Ума Турман отдан йиқилиб, суякларини синдирди\nДобавлено: 22.06.2016, 15:55\nГолливуд актрисаси Ума Турман отдан йиқилди ва бир нечта суякларини синдириб олди, деб хабар беради “Вести” нашри.\nАктрисанинг маъмури газеталардан бирига интервью бериб, унинг отдан йиқилгани ва бир нечта суякларини синдириб олганини маълум қилган. Унинг айтишича, машғулот пайтида от ҳуркиб кетган ва актрисани тушириб юборган.\nАктриса ҳозирда юришга бироз қийналаётгани айтилмоқда.\nЁз фасли эндигина бошланди. Ума Турман эса мавсум аввалида нафақат жисмоний, балки руҳий томондан жароҳат олди. Канн кинофестифалида актриса билан бўлган воқеани ОАВлар кенг муҳокама қилмоқда. Гап шундаки, кинофестивалда актриса Fiat империяси меросхўри, италиялик тадбиркор Лапо билан учрашди. Лапо эса актрисанинг рухсатисиз уни ўпиб олди. Бу ҳолат эса ОАВлар томонидан муҳокама мавзусига айлантирилди.\nТурган гапки, Ума Турман бундай ноқулай вазиятдан ўзини ёмон ҳис этмоқда, дейди актрисанинг маъмури.


13/08/2021 - 11:00 902\nНомзодлардан ариза ва керакли ҳужжатларни қабул қилиш 2021 йил 12 августдан 21 августгача давом этади.\nҲуқуқий таъминот бўлими бош юрисконсульти вакант лавозимига\nУшбу лавозимга қабул қилишда олий юридик маълумотга (бакалавр, магистр) эга бўлган шахслар танловга қабул қилинади. Шу билан бирга, бош юрисконсульт лавозимига номзодлар қуйидагилар бўйича амалий ва назарий билимга эга бўлишлари лозим:\n- Ўзбекистон Республикасининг амалдаги қонунчилиги: фуқаролик, меҳнат, молия, солиқ, маъмурий, иқтисодий процессуал ва жиноят ҳуқуқи;\n- Ўзбекистон Республикасининг процессуал қонунчилиги ва маъмурий бошқаруви;\n- Ўзбекистон Республикасининг “Норматив-ҳуқуқий ҳужжатлар тўғрисида”ги, “Қонунлар лойиҳаларини тайёрлаш ва Ўзбекистон Республикаси Олий Мажлисининг Қонунчилик палатасига киритиш тартиби тўғрисида”ги, “Коррупцияга қарши курашиш тўғрисида”ги, Вазирлар Маҳкамасининг “Ўзбекистон Республикаси Вазирлар Маҳкамасининг Регламентини тасдиқлаш тўғрисида” 2019 йил 22 мартдаги 242-сон қарори ва Ўзбекистон Республикаси Адлия вазирининг “Давлат ва хўжалик бошқаруви органлари, маҳаллий давлат ҳокимияти органлари томонидан Ўзбекистон Республикаси Вазирлар Маҳкамасига киритиладиган норматив-ҳуқуқий ҳужжатлар лойиҳаларини тайёрлаш, юридик-техник жиҳатдан расмийлаштириш ва ҳуқуқий экспертизадан ўтказиш тартиби тўғрисида услубий кўрсатмаларни тасдиқлаш ҳақида” 2012 йил 9 апрелдаги\n- норматив-ҳуқуқий ҳужжатларни ишлаб чиқиш, ўзгартириш ва бекор қилиш, хусусан, улар юзасидан юридик экспертизани амалга ошириш тартиби;\n- фуқаролик, тадбиркорлик ва меҳнат қонунчилиги бўйича шартнома ва битимлар тузиш ва уларни бекор қилиш;\n- меҳнатни ташкил этиш, бошқариш ва ишлаб чиқариш асослари;\n- меҳнатни муҳофаза қилиш қоидалари;\n- хўжалик юритувчи субъектларнинг ишлаб чиқариш, хўжалик ва молиявий фаолиятини тартибга солувчи норматив-ҳуқуқий ҳужжатлар;\n- хўжалик шартномалари, жамоа шартномалари ва тариф шартномаларини тузиш ва бажариш тартиби;\n- замонавий ахборот технологияларидан фойдаланган ҳолда ҳуқуқий ҳужжатларни тизимлаштириш, рўйхатдан ўтказиш ва юритиш тартиби;\n- ишбилармонлик мулоқоти этикаси;\n- коррупцияга қарши курашиш бўйича ҳуқуқий асослар ва уларнинг ишлаш меҳанизмлари.\nЎзбек тилини мукаммал, рус ва инглиз тилларини юқори даражада билиши.\nДавлат органи ва ташкилотининг норма ижодкорлиги фаолиятининг жорий ва истиқболли режаларини ишлаб чиқади ёки уларнинг ишлаб чиқилишида, амалга оширилиши ва бажарилишини назорат қилишда иштирок этади;\nдавлат органи ва ташкилоти ваколатига кирадиган масалалар бўйича норматив-ҳуқуқий ҳужжатлар лойиҳаларини ишлаб чиқади ёхуд ишлаб чиқишда иштирок этади;\nдавлат органи ва ташкилотининг идоравий норматив-ҳуқуқий ҳужжатларини ишлаб чиқади ёхуд уларни ишлаб чиқишда ҳамда Ўзбекистон Республикаси Адлия вазирлигига ҳуқуқий экспертизадан ўтказиш ва давлат рўйхатига олиш учун юборишда иштирок этади;\nэкспертизадан ўтказиш ёки келишиш учун тақдим этилган норматив-ҳуқуқий ҳужжатлар лойиҳаларини мустақил ёки бошқа тузилмалар билан биргаликда ҳуқуқий экспертизадан ўтказади, уларнинг қонунчиликка, қонунчилик техникаси қоидаларига, ҳавола қилувчи нормалар қўлланилишининг асослилиги ва мақсадга мувофиқлиги, шунингдек, уларда коррупцияга сабаб бўладиган омилларнинг мавжуд эмаслиги юзасидан ҳуқуқий хулосалар тайёрлайди;\nнорматив-ҳуқуқий ҳужжатлар лойиҳалари бўйича эътироз ва таклифлар бўлмаса, уларга виза қўяди;\nтизимли равишда давлат органи ва ташкилотининг тегишли соҳа фаолиятидаги амалдаги норматив-ҳуқуқий ҳужжатларнинг уларда коррупцияга сабаб бўладиган омилларни аниқлашга қаратилган таҳлили ўтказади;\nдавлат органи ва ташкилоти фаолияти соҳасида давлат бошқарувини такомиллаштириш бўйича таклифлар ишлаб чиқишда иштирок этади;\nдавлат органи ва ташкилотининг норматив-ҳуқуқий ҳужжатлар фондини тўлдириш, шу жумладан фондни кодекслар, қонунлар, шарҳлар, ахборотномалар ва бошқа ҳуқуқий нашрлар билан бутлаш чораларини кўради, давлат органи ва ташкилоти раҳбариятига ҳуқуқий нашрларга обуна бўлиш ҳақида таклифлар киритади;\nдавлат органи ва ташкилоти ваколатига кирадиган масалалар бўйича қонун ҳужжатлари тўпламларини нашр этишга тайёрлайди;\nдавлат органи ва ташкилоти тизимига кирадиган тузилмаларнинг юридик хизматлари фаолиятини мувофиқлаштиради, келишилган ҳамкорликни таъминлайди;\nдавлат органи ва ташкилоти тизимига кирадиган тузилмаларнинг ҳуқуқий ишларига методик ёрдам кўрсатади, юридик хизмат фаолияти йўналишлари бўйича тавсияномалар ва кўрсатмаларни ишлаб чиқади.


Мазкур тадбирларни ташкил этишда Президентимизнинг жорий йил 19 февралдаги “Ўзбекистон Республикаси фуқаролари — 1941 — 1945 йиллардаги уруш ва меҳнат фронти фахрийларини “Иккинчи жаҳон урушидаги Fалабанинг 70 йиллиги” эсдалик юбилей медали билан мукофотлаш тўғрисида”ги ва 2015 йил 6 мартдаги “1941 — 1945 йиллардаги уруш қатнашчиларини рағбатлантириш тўғрисида”ги фармонлари дастуриламал бўлиб хизмат қилаётир.\nЎз навбатида, вилоят ҳудудидаги Хотира майдонлари, муқаддас қадамжолар, зиёратгоҳларда кенг кўламли ободонлаштириш ишлари амалга оширилаяпти. Таълим муассасалари, маҳаллалар, корхона ва ташкилотларда ўтказилаётган “Уч авлод учрашуви”, “Фахрийлар эъзозда”, “Тинчлик — улуғ неъмат” каби маънавий-маърифий тадбирларда ёшлар фаол қатнашмоқда.\n— Иккинчи жаҳон урушида юксак жасорат ва матонат кўрсатиб, бугунги тинч-осойишта, фаровон ҳаётимиз йўлида фидойилик қилган юртдошларимиз халқимиз ҳамда давлатимизнинг доимий эътиборида, — дейди Республика “Нуроний” жамғармасининг Навоий вилояти бўлими раиси Жалил Норов. — Шу кунларда вилоятимиздаги 441 нафар Иккинчи жаҳон уруши қатнашчиси ва меҳнат фронти фахрийсига эсдалик юбилей медаллари ҳамда пул мукофотларини тантанали равишда топшириш тадбирлари уюшқоқлик билан ўтказилмоқда.\nЧунончи, Хатирчи туманида истиқомат қилаётган Иккинчи жаҳон уруши иштирокчиси Ҳамро ота Пирбоевнинг хонадонида бўлиб, Президентимиз номидан мукофот ҳамда совғаларни тақдим этдик.\n— Тинч ва осойишта юртда яшаётганимдан бахтиёрман ва бунинг учун доимо шукроналар айтаман, — дейди Ҳамро ота. — Урушнинг номи ўчсин. Бу бало ҳеч қачон ҳеч кимга яхшиликлар олиб келмаган. Ҳар тонг “Мусаффо осмонимизга кўз тегмасин, юртимиз дунё тургунча турсин, фарзандларимиз камолга етиб, мамлакатимиз номини янада улуғлашга хизмат қилишсин”, дея дуо қиламан. Бизга кўрсатилаётган бундай юксак эътибор учун Президентимиздан беҳад миннатдормиз.\nМазкур рукндаги бошқа мақолалар: « «Биз — буюк юрт фарзандларимиз!»\tИнсон ҳуқуқларига оид китоб тақдимоти »


Намоз ўқиётган одамнинг олдини кесиб ўтиш ҳақидаги боб (4)\nBy Иброҳим Асарий on 12/21/2017 ҲАДИС Ҳадис ва аҳком\nЮз олтинчи ҳадис\nعَنْ عَائِشَةَ رضي الله عنها قَالَتْ: ((كُنْتُ أَنَامُ بَيْنَ يَدَيْ رَسُولِ اللَّهِ – صلى الله عليه وسلم – وَرِجْلايَ فِي قِبْلَتِهِ – فَإِذَا سَجَدَ غَمَزَنِي فَقَبَضْتُ رِجْلَيَّ. فَإِذَا قَامَ بَسَطْتُهُمَا. وَالْبُيُوتُ يَوْمَئِذٍ لَيْسَ فِيهَا مَصَابِيحُ)) .\nОйша розияллоҳу анҳодан ривоят қилинади: “Набий соллаллоҳу алайҳи ва саллам (кечаси таҳажжуд намози ўқиётганларида мен у зот)нинг олдиларида қибла томонда оёқларимни узатиб ухлар эдим. Пайғамбаримиз сажда қилсалар мени туртар, мен эса ўша заҳоти оёқларимни йиғиштириб олар, қиёмга турсалар қайта оёқларимни ёзиб олардим. У даврда уйларда чироқлар йўқ эди” [Бухорий: 382 ва Муслим: 512].\nОйша розияллоҳу анҳо “Намоз ўқиб турган одамнинг олдидан эшак, ит ва аёл киши кесиб ўтса намози бузилади”, деган ҳадисни ривоят қилган одамларни эшитсалар уларга эътироз билдириб шундай дер эдилар: “Уйимиз тор бўлгани боис мен Набий соллаллоҳу алайҳи ва салламнинг рўпараларида ухлар эдим. Оёқларим у зотнинг қибласи томонда турар эди. У зот қиёмда турганларида мен оёқларимни узатиб ётардим. Агар сажда қилсалар мени туртар ва мен оёғимни йиғиштириб олардим. У зотнинг сажда қилганларини кўра олганимда эди, мени туртмасларидан олдим оёғимни йиғиштириб олган бўлар эдим. Аммо уйимизда чироқ йўқ эди. Шу боис у зотнинг сажда қилаётганини кўра олмас эдим. Сизлар қандай қилиб биз аёлларни намозхон олдини кесиб ўтиши намоз бузилишига сабаб бўлувчи эшак ва итларга тенглаштирмоқдасизлар?! Ҳолбуки, мен у зотнинг олдида ётар эдим-ку!”.\n1 – Жой торлиги каби зарурий ҳолатларда намозхон рўпарасида ухлаш жоиз.\n2 – Намозхоннинг рўпарасида аёл кишининг ухлаши намозни бузмайди ҳам, нуқсонли ҳам қилмайди.\n3 – Аёл кишининг баданини ушлаш, гарчи бирон тўсиқсиз бўлса-да, таҳоратни бузмайди. Негаки, Набий соллаллоҳу алайҳи ва саллам Ойша розияллоҳу анҳони қоронғуда туртар эдилар. Ҳолбуки, у зот қўллари Ойшанинг баданига тегадими ёки кийими устидан тегадими билмас эдилар. Агар аёл кишининг баданини бирон тўсиқсиз ушлаш таҳоратни бузганида эди, Пайғамбаримиз соллаллоҳу алайҳи ва саллам намоз бузилишини олдини олиб қоронғуда Ойша онамизни туртмаган бўлар эдилар. Негаки, у зотнинг қўллари Ойшанинг баданига тегиб кетиш эҳтимоли бор эди. Шу боис айрим уламолар аёл кишини шаҳват билан ушлашгина таҳоратни бузади деган қайдни қўшишган.\n4 – Набий соллаллоҳу алайҳи ва саллам ва аҳли-оилалари камбағал ҳаёт кечирганлар. Зеро, улар Аллоҳ таоло ҳузуридаги ноз-неъматларни бу фоний дунёнинг ўткинчи лаззатларидан устун билганлар.\n5 – Эҳтиёж туғилса, намозда турган ҳолда бировни туртиш жоиз ва бу намозга путур етказмайди.\nАёл киши, эшак ва қора ит намозхоннинг олдидан кесиб ўтса, намоз бузилиш-бузилмаслиги борасида уламолар турли фикрларни билдиришган.\nУч имом – Абу Ҳанифа, Молик ва Шофеий бу ҳолатда намоз бузилмайди деган фикрни билдиришган. Лекин имом Муслим Абу Зардан ривоят қилган ҳадисда шундай дейилади: “Намоз ўқиётган мусулмон кишининг олдида эгарнинг ортки қисми баландилигидек бирон нарса бўлмаса, аёл киши, эшак ва қора ит унинг олдидан кесиб ўтиши намозини бузади”. Ушбу фикр эгалари мазкур ҳадисни шундай деб изоҳлашган: “Ҳадисдаги “бузади” деган сўздан мазкур нарсаларнинг намозхон олдини кесиб ўтиши унинг қалбини машғул қилиб, намозини нуқсонли қилади, деган маъно назарда тутилган”.\nБу масала хусусида имом Аҳмаддан икки хил фикр нақл қилинган. Ҳанбалий мазҳабидаги машҳур фикрга кўра, намозхоннинг олдини фақат қоп-қора ит кесиб ўтсагина намози бузилади. Аҳмад роҳимаҳуллоҳ айтади: “Аёл киши ёки эшак намозхоннинг олдини кесиб ўтиши намозни бузади деган фикрга кўнглим тўлмайди”. Аёл кишининг кесиб ўтиши намозни бузмаслигига юқоридаги Ойша онамизнинг ҳадиси далил бўлса, эшакнинг кесиб ўтиши намозни бузмаслигига бундан олдин келтирилган Ибн Аббоснинг ҳадиси далил бўлади. Шундай қилиб, Абу Зарнинг ҳадисига Ойша ва Ибн Аббоснинг ҳадиси зид бўлди. Имом Аҳмад намозхон олдидан итнинг кесиб ўтиши намозни бузишини иккиланмай айтишининг боиси бунинг зиддига далолат қиладиган бирон далил келмаган.\nИмом Аҳмаддан нақл қилинган иккинчи фикрга кўра, аёл киши, эшак ва ит намозхоннинг олдини кесиб ўтса, намоз бузилади. Бунга мазкур Абу Зарнинг ҳадиси далолат қилади. Бу фикрни Ибн Ҳазм ва шайх Тақиюддин (Ибн Таймия) танлашган. Шайх Тақиюддин бу фикр имом Аҳмаднинг мазҳаби эканини айтган.\nФақат қора рангли ит намозхоннинг олдини кесиб ўтиши намозни бузишига сабаб, қора итнинг шайтон эканидадир. Бунга Абу Зарнинг ушбу ҳадиси далил бўлади: “Мен: Ё Расулуллоҳ, нега айнан қора ит, қизғиш ёки сариқ ит эмас?, дедим. У зот: “Қора ит шайтондир”, деб жавоб бердилар” [Муслим: 1510].\nAvvalgi maqolaШаҳидлардек хотима сўраш мумкинми?\nKeyingi maqola Аббосийлар давлати: Муҳаммад Амин ибн Ҳорун Рашид


«Гринпис» ташкилотининг янги ҳисоботида айтилишича, Яқин Шарқ, Африкa, Осиё ва Европадаги 10 та йирик масжидларда қуёш панелларини ўрнатиш ҳар йили минглаб тоннагача карбонат ангидрид чиқиндиларини камайтиришга олиб келиши мумкин.\n«Гринпис» ҳисоботида энг йирик масжидларда, жумладан, Маккадаги Масжид ал-Ҳаром ва Мадинадаги Набавий масжидида қуёш энергетикасини жорий этишнинг техник томони батафсил таҳлил қилинган.\nЭкологлар Глазго Марказий масжиди ва Дамашқдаги Уммавийлар масжидига қуёш панелларини ўрнатишнинг потенциал таъсирини ҳам таҳлил қилдилар.\nThe National News хабарига кўра, Набавий масжидига қуёш панелларини ўрнатиш учун сарф-харажатларни тежаш йилига 375 000 долларни ташкил этади ва Дамашқ масжиди учун йилига 373 000 доллардан ошади.\nҚуёш энергетикасига ўтиш натижасида Набавий масжиди ўз атмосферага ташламаларини йилига 3 199 тонна карбонат ангидридига камайтиради.\nМутахассисларнинг таъкидлашича, аслида қуёш панелларини ўрнатиш арзон нарса эмас, хусусан, Набавий масжиди учун қуёш энергетикасига ўтиш қиймати 3,1 млн долларни ташкил қилади, яъни бу 8 йил ичида масжид учун кетган сарфини қоплаб беради.\nДругие материалы в этой категории: « Ҳаж қилишга роботлар ёрдам беради\tДиний идора тизимидаги мутахассислар малакаси оширилмоқда »


Лондонда тунги метро иш бошлайди - BBC News O'zbek\nЛондонда тунги метро иш бошлайди\nЖума кундан бошлаб Лондон метроларида биринчи тунги поездлар ҳаракати йўлга қўйилади. Лондон аҳолиси бу воқеани қарийб уч йил кутишига тўғри келди.\nЛондон метросининг Victoria ва Central йўналишлари бўйича қатновчи поездлари дам олиш кунларидан бошлаб 24 соат давомида ишлайди.\nТунги метро очиш 2013 йилда режага киритилган.\nЎшандаги режага биноан, лойиҳа 2015 йил сентябрда амалга оширилиши керак эди. Бироқ ер ости йўли ишчилари норозилиги туфайли иш маълум вақтга тўхтатилди. Ишчилар тунги иш соатлари учун тўланадиган иш ҳақига рози бўлмаганлар. 2016 йил март ойида бу борада муросага келинган.\nХабар қилинишича, тунги поездлар ҳар 10 дақиқа оралаб юради.\nЛондон ҳокими Содиқ Хон биринчи поезд билан Victoria йўналишида "Брикстон" станциясигача боришини билдирди.\nImage caption Лондон ҳокими Содиқ Хон бутун пойтахт аҳолисини узоқ кутилган воқеа билан қутлади.\n"Мен сизни қутлаётганимдан бахтиёрман. Улкан сондаги инсонлар кечки соатларда ишдан қайтишлари ва ҳамшира, шифокор, қўриқчи, меҳмонхона хизматчилари каби касбдагилар тунда ишга боришларига тўғри келади, энди уларга анча қулай бўлади. Бундан ташқари бу Лондон кечки ҳаётига ўзгариш киритади", деб айтган шаҳар ҳокими Содиқ Хон.\nКузга бориб Jubilee, Piccadilly ва Northern йўналишларида, шаҳар ҳокимлигининг 2017 йилги режаларига биноан, Metropolitan, Circle, District ва Hammersmith & City ва ер усти метросида ҳам тунги поездлар қатнови йўлга қўйилиши кутилмоқда.\nТунги соатларда йўл ҳақи кундузги тиғиз вақтдан ташқарида тўланадиган нархда белгиланган ва кундузги чипталар эрталабки 4.30гача амал қилади.\nДунёнинг яна қайси жойида тунги метро бор?\nКопенгагенда 2009 йилдан бошлаб 24 соатлик метро йўлга қўйилган бўлиб, поезд ҳайдовчисиз автоматик тарзда ҳаракатланади.\nСтоголм, Вена ва Берлинда ҳам дам олиш кунлари тунги поездар юради.\nБильбао ва Барселонада ер ости йўли шанба кунлари 24 соат очиқ.\nБу жиҳатдан Нью-Йорк энг илғор бўлиб, ҳафтанинг етти кунида ҳам туну кун ишлайди.\nTransport for London (TFL) ширкатига кўра, тунги поездларни йўлга қўйишдан олинадиган даромад кунига 6,4 млрд фунт( 8,3 млрд доллар) ни ташкил қилиб, 2030 йилга бориб 500 минг янги иш ўринларини очишга имкон беради.


Афғонистон "C+5" форматига аъзо бўлиши мумкин\n04 Avgust 21:00 / Published in Ўзбекистон янгиликлари\nШавкат Мирзиёев даврида Марказий Осиё мамлакатлари алоқаларни ўрнатишни бошладилар. Ўзбекистон Президентининг ҳамма билан дўст бўлиш истаги, шу жумладан Афғонистонга ҳам тарқалади. Бундай иттифоқ мамлакатдаги вазиятни барқарорлаштиришга ёрдам беришидан ташқари, Марказий Осиё «C6+1» ни яратиши мумкин.\n2017 йилдан бошлаб Марказий Осиёда ҳудудийлаштириш жараёни ўз натижасини берди. Мирзиёев бошлаган ташаббус чегарадан ўтиш тизимини соддалаштириш, товар айланмасини кўпайтириш ва минтақага янги сармояларни жалб қилиш имконини берди.\nҒарб сиёсатшуносларининг фикрича, бу янги минтақавий алоқаларнинг натижаларидан бири шундаки, Ўзбекистон ўз қўшниларини Афғонистонни минтақа давлатлари қаторига қўшиб, такомиллаштирилган «C5+1» — «C6+1» форматини яратишга ишонтира олади.Кўринишидан, афғонлар бундай ҳамкорликка қарши эмас.\nҒарб экспертлари ишонишади. Бу қуйидаги натижаларга олиб келади: “Биринчидан, Афғонистонга тинчлик олиб келиши керак. Иккинчидан, Россия каби ташқи «ўйинчи» ларни минтақанинг ички ишларига аралашувини йуқ қилиш. Агар расмий иттифоққа бирлашсак, Марказий Осиё Афғонистон билан биргаликда бошқа дунё етакчилари билан рақобатлаша оладиган янги ташқи сиёсий бирликни вакили бўла олади”.\nҒарб Марказий Осиёнинг Афғонистон билан бирлашиши ва Россия Федерациясиз иттифоқ тузилиши мамлакатларга янги келажак сари қадам ташлашига имкон беришига ишонади.\nTagged under: КРЕМЛ, МОСКВА, РОССИЯ ФЕДЕРАЦИЯСИ, С+5, СИЁСАТШУНОС, ЭКСПЕРТ, ҒАРБ\nТуркманистон ва Тожикистоннинг уланиши туфайли Ўзбекистон Марказий Осиёда энергия ҳалқасини ишга туширади


Палов ейиш вақти келдими? » Новости Узбекистана сегодня: nuz.uz\nНовости Узбекистана → Чойхона → Палов ейиш вақти келдими?\n09-04-2018 13:15 0 436 Рейтинг1 Чоп этиш\nПалов ейиш вақти келдими?\nУч-тўрт йил олдин ишхонамизда тўй куни яқин бўлган бир бола бор эди. Ошиқча чимтомоқлигидан овқатларни танлаб-танлаб ер эди. Уйланди, бироз вақт ўтиб овқатлангани тўпланганимизда бола «фойдами, фойдами?» деб ейдиган булди.\nШу топ қитмирлигим тутиб (ўзим бўйдоқман)) «ҳа, роса фойда-да!» деб олдин емайдиган нарсаларини ҳаммасини ейдиган қилиб қўйган эдик. Шу даражада ишқибозлигидан тошни ўша ерга фойдаси бор деса тошни ютадиган даражада эди.


Бир ўқув йилида 700 та IELTS халқаро сертификати: Самарқанддаги Fast Education ўқув марказининг сири нимада? - zarnews.uz\nБир ўқув йилида 700 та IELTS халқаро сертификати: Самарқанддаги Fast Education ўқув марказининг сири нимада?\nРостдан ҳам, Самарқанд шаҳрида жойлашган Fast Education ўқув марказининг бир қатор битирувчилари бугун дунёнинг энг номдор олий ўқув юртларида таҳсил олишади. Ҳатто айрим битирувчилар хорижда илмий даражалар олишни бошлашди. Мисол учун, мазкур нодавлат таълим муассасаси битирувчилардан бири Дамир Мусаев АҚШнинг Калифорния штатида машҳур YALE университетида докторлик дессиртациясини ёқлаяпти.\nМарказ “IDP Australia” IELTS ташкилоти билан биргаликда Ботир Жўраев ташаббуси билан барчага қулайлик яратиш учун Самарқандда биринчилардан бўлиб расмий IELTS имтиҳонини ўтказиш йўлга қўйилди. 2020-2021 ўқув йили давомида 700 дан ортиқ Fast Education ўқувчилари имтиҳон топшириб, ўртача 6.0-6.5 баллик натижа кўрсатишган. Шу ўқувчилардан бири Шаҳзода Набиева 8.5 баллни қўлга киритди. Яна кўплаб ўқувчилар CEFR сертификатини юқори баллар билан қўлга киритган.\nМуассаса раҳбари Ботир Жўраев 2019 йилнинг август ойида “Cambridge Assessment English”дан нуфузли CELTA сертификатини қўлга киритган. Ўз устида мунтазам ишлайдиган педагог учун нафақат юртимиздаги, балки хорижий муассасаларда ҳам дарс бериш мақомини берувчи халқаро педагогик сертификат катта ютуқ ҳисобланади. Ботир Жўраев эса жорий йилда халқаро даражадаги ўқитувчиларга сабоқ бериш ҳуқуқини қўлга киритувчи халқаро сертификатга эга бўлди — “Train the trainer”, яъни "Устозлар устози". Бундай мақом эса ҳар қандай мамлакатда озчилик педагогларга насиб этади.\nУнинг раҳбарлигида ташкил этилган малака ошириш курсларида ўқиб, 14 нафар инглиз тили ўқитувчилари биргаликда халқаро даражадаги TESOL сертификатини қўлга киритишган. Мазкур сертификат Ботир Жўраевга нафақат республикадаги барча таълим муассасалари педагог ўқитувчилари малакасини ошириш, уларни халқаро педагогик технологиялар ва методлар билан таништириш имконини беради. Хуллас, ютуқлар оз эмас. Энг муҳими, бу ерда ўқувчилар инглиз тилини мукаммал ўрганади.\nХўш, бунчалик кўп натижаларга эришишнинг сабаби нимада?\nЭнг биринчиси, бу ерда нафақат ўқувчилар, балки талабалар, ўқитувчилар, тил ўрганишни истовчи ҳар қандай одам тезда сифатли натижага эришади. Дарвоқе, “Fast Education” — тезкор таълим дегани. Янаям тўлиқроқ тасаввурга эга бўлиш учун марказ ва Ботир Жўраев фаолияти билан қисқача танишамиз.\nМуассаса директори Ботир Жўраев аввал Самарқанд давлат чет тиллар институтида, кейин 2003-2005 йилларда Деҳли университетини “Халқаро муносабатлар” мутахассислиги бўйича магистратурани тамомлаган. Маълум муддат СамДЧТИда ўқитувчилик қилгач, 2007 йилда “Fast Education” нодавлат таълим муассасасига асос солган.\nЎтган 16 йил ичида муассаса мустаҳкам намунавий обрўга эга бўлган. Бу йиллар мобайнида талаба ва ўқитувчилар инглиз тилидан сабоқ олиб келаётган «Fast Education» нодавлат таълим муассасасининг битирувчилари 23 мингдан ошган. Муассасада ўқиш истагида бўлганлар сони ошиб бораётгани, узоқ туманлардан ҳам келиб ўқиётганлар кўплиги сабабли Тойлоқ, Ургут, Самарқанд туманларидаги филиалларга асос солинган.\nБотир Жўраев муассасага юқори билимга эга педагогларни ҳам йиға олган. Уларнинг аксарияти шу муассаса битирувчилари. Ҳозир ҳам энг яхши битирувчилар шу марказнинг ўзига ишга таклиф этилади.\nУмуман, марказда ишга янги қабул қилинадиган ҳар бир янги кадр учун махсус қайта тайёрлов курси ташкил этилган бўлиб, бу курс марказ раҳбари ўзи иштирок этган халқаро ўқув курслари таълим тизимига мослаштирилган. Бу курсда янги қабул қилинган ўқитувчилар малакаси ошириб янги педтехнологияларни ва улар орқали дарс олиб боришни ўрганишлари мумкин бўлади.\nШунингдек, кам таъминланган оилалар фарзандларига шарт-шароит яратиш мақсадида бепул, грант асосида ўқишларига имкон яратилган.\nМарказда йил сайин лойиҳалар сони ошиб бормоқда. 2020 йилдан "Fast Education" қошида "Fast Kid's Academy" номи мактабгача таълим ташкилоти фаолияти йўлга қўйилган. Ушбу лойиҳа мактабгача ёшдаги болаларни интеллектуал ва ижтимоий ривожланишига эътибор қаратилган. Жанубий Корея, Буюк Британия, Сингапур бошланғич таълим тажрибаларидан келиб чиқиб нутқ сўзлаш қобилияти, ёзиш ва ўқишга тайёрлаш, шахмат ва каратэ ҳамда ментал арифметика дарслари олиб борилади.\n"Fast Education" таълим муассасида инглиз тилидан ташқари, корейс тили, рус тили, математика, логика ва ментал арифметика курслари хам бор. Fast Education`да ўқувчилар ёзги ва қишки таътилни Ботир Жўраев бошчилигида чет элдаги институтларда ўтказишлари ва хорижлик ўқувчилар билан мулоқот анъанага айланган. SolBridge халқаро бизнес мактаби томонидан ташкил этилган мусобақада "Fast education" ўқувчилари тақдимоти барча давлатлар ичида ғолиб деб топилган.\nУмуман, марказнинг ўқитиш тизими, юқори даражадаги муҳит мамлакатимизга ҳали минглаб билимли ва салоҳиятли кадрларни етиштириб беради.\n"Fast Education" нодавлат таълим муассасаси ахборот хизмати.\nТеглар: IELTS Fast Education


Ўзбекистонда COVID-19 беморларини даволовчи хусусий клиникалар устидан назорат кучайтирилади. Вазирлик даволаш стандартлари бузилса, клиниканинг лицензияси суд орқали бекор қилинишидан огоҳлантирди.\nСоғлиқни сақлаш вазирлигида COVID-19 инфекциясини аниқлаш ва даволашда қатнашаётган хусусий тиббиёт муассасаларининг вакиллари иштирокида йиғилиш ўтказилди. Бу ҳақда вазирлик ахборот хизмати хабар берди.\nЙиғилишда вазир ўринбосари Улуғбек Собиров COVID-19 инфекциясини даволаётган нодавлат тиббиёт муассасаларида ўтказилган мониторинг натижалари тўғрисида маълумот берган.\nМаълум қилинишича, Тошкентда жами 14та хусусий клиника коронавирусга чалинган беморларни қабул қилмоқда. Шулардан фақат 7таси даволашни бошлаш учун санитария-эпидемиология қоидалари ва даволаш стандартларига риоя қилиш бўйича Тошкент шаҳар соғлиқни сақлаш бошқармаси билан шартнома имзолаган.\n«COVID-19 инфекциясини даволаётган хусусий тиббиёт ташкилотларининг аксариятида зарур тиббий асбоб-ускуналар етишмайди, тегишли мутахассислар мавжуд эмас. Энг ачинарлиси, улар орасида санитария-эпидемиология қоидаларига ҳамда Соғлиқни сақлаш вазирлиги томонидан тасдиқланган стандартларга риоя қилмасдан иш юритаётганлари мавжуд.\nТошкент врачлар малакасини ошириш институти Анестезиология ва реаниматология кафедраси ассистенти Алла Росстальная хусусий клиникаларда COVID-19 инфекциясидан даволанаётган беморларга юритилган касаллик тарихларини таҳлил қилар экан, уларга керагидан ортиқ дори-дармонлар, тегишли кўрсатма мавжуд бўлмаса-да, икки ва ундан ортиқ антибиотиклар берилгани, даволаш стандартларига зид равишда инфузион суюқликлар қуйилганлигини кўрсатиб берди.\nМутахассисларнинг хулосаларига кўра, COVID-19 инфекцияси билан касалланишнинг дастлабки босқичида турли инфузион суюқликлар билан даволаш, биттадан ортиқ антибиотикни қўллаш касалликнинг тез суръатларда оғир шаклига ўтиб кетишга сабаб бўлмоқда. Мониторинг давомида хусусий тиббиёт ташкилотларида айнан шундай хатоликларга йўл қўйилгани қайд этилди», – дейилади расмий релизда.\nТаъкидланишича, йиғилишда ССВ Лицензиялаш ва аккредитациялаш бошқармасига ҳудудий санитария-эпидемиология ташкилотлари билан биргаликда хусусий тиббиёт ташкилотларининг коронавирусга чалинган беморларни даволаш билан боғлиқ фаолиятини мониторинг қилиб бориш, даволаш стандартларини бузган хусусий клиникаларга нисбатан қатъий чоралар кўриш, шу жумладан, уларнинг лицензияларини бекор қилиш бўйича судларга даъво аризаларини киритиш бўйича топшириқлар берилган.


Шерали Жўраев фарзандларининг ижодига қандай баҳо беради? » Новости Узбекистана сегодня: nuz.uz\nНовости Узбекистана → Чойхона → Шерали Жўраев фарзандларининг ижодига қандай баҳо беради?\n14-02-2018 14:57 0 766 Рейтинг1 Чоп этиш\nШерали Жўраев фарзандларининг ижодига қандай баҳо беради?\nҲалқнинг назарига, эл-юрт ардоғига сазовор бўлган инсонлар билан ҳамсуҳбат бўлиш бир томондан ҳар қандай инсонга ғурур, енгиллик бахш этса, бошқа томондан уларнинг салобати, “юк”и босади. Ўзбекистон Халқ артисти, Алишер Навоий номидаги Давлат мукофоти совриндори Шерали Жўраев, Шоҳжаҳон ва Зоҳиршоҳ Жўраевлар ижодига қандай баҳо бериши ҳақида сўз очди деб ёзмоқда zamin.uz\nШерали Жўраев: — Дунёда ирсият, насл-насаб деган тушунчалар бор. Ота-онанинг қайсидир хислати албатта ўз ўғил-қизларига кўчиб ўтади. Масалан, санъатга, маърифатга ошнолик менга отамдан ўтган. Мен у кишига ҳавас қилиб, қўшиқчиликни танлаганман. Аммо, отам раҳматли қўшиқчи бўлишимга бошида қаттиқ қаршилик қилганлар. Тақдирда бор экан, шу касбни танладик. Ўзимга хос жиҳатларни гоҳ Шоҳжаҳонда, гоҳ Зоҳиршоҳда кўравераман. Бирини-иккинчисидан устун қўёлмайман. Ҳар иккиси ўз овози, ўз йўлини топиб боряпти.


Қутуриш - Бу нима? - Онлайн Тиббий Энциклопедия MedLife.Uz\nҚутуриш – нейротроп вирус қўзғатадиган ўткир юқумли зооноз касаллик; томир тортишиши, фалажлик, ҳиқилдоқ ва нафас мушакларининг спазми билан кечади.\nҚутуриш қадимдан маълум, уни сувдан чўчиш касаллиги деб ҳам аташган (қ. Гидрофобия). Француз олими Дун Пастер 19-а. нинг 2-ярмида қутуриш касаллигига қарши вакцина кашф этди, шу сабабли қутуришга қарши тадбирларни амалга оширадиган барча муассасалар Пастер станциялари деб юритила бошланди. Уларнинг фаолияти туфайли қутурган ҳайвон тишлаганидан сўнг вақтида эмланган миллионлаб одамлар ҳаёти сақланиб колинди. Қўзғатувчиси қутуришнинг ёввойи вируси, у нерв ҳужайраларини танлаб жароҳатлайди. Вирус совуққа чидамли, музлтилганда узоқ сақланади. Ташқи муҳитда, шунингдек, қайнатилганда, 3-5 % ли лизол, хлрамин эритмаларида тез нобуд бўлади.\nКасалликнинг яширин даври ҳайвонларда 14-16 кун. Шундан кейин безовталик, йиртқичлик, хатти-ҳаракатнинг ўзгариши, кўп сўлак ажралиши кузатилади. Ҳайвон ҳеч нарса ичмай, емай қўяди. Сўнгра томир тортишиши, фалажлик бошланиб, ҳайвон ўлиб қолади.\nОдамга қутуриш вируси касал ҳайвон, асосан, ит, мушук ва бошқа(лар) тишлаганида, ёки сўлаги тери юзасига тушганида юқади. Одамда қутуриш касаллигининг яширин даври 15 кундан бир неча ойгача (ўртача 20-30 кун). Қутурган ит бўйин, юзни тишлаганда бу давр кисқарок, оёқни тилаганда узоқроқ бўлади.\nКасаллик келишида 3 давр кузатилади: даракчи давр – одатда, касаллик аста-секин бошланади, лоҳаслик, бош оғриши, бироз иситма кўтарилиши кузатилади. Беморнинг кайфияти ўзгаради, ҳеч нарса ёқмай, ёлғизликни истайди; овқат емайди. Тишланган жойдаги яра бтиб кетган бўлса ҳам ўша соҳада оғриқ пайдо бўлиши муҳим белги ҳисобланади; кўзғолиш (бесаранжомлик) даври – нафас олиш азобга айланади. Бемор жонсарак, беҳаловат бўлиб қолади. Мушаклари, хусусан, ютқин ва ҳиқилдоқ мушаклари тиришади; салгина шамол ёки бироз таъсирот туфайли хуруж такрорланавради. Нафас олиш қийинлашади, гидрофобия, аэрофобия аломатлари пайдо бўлади. Сўлаги кўп оқади. Иситма кўтарилади (39—40° гача). Тиришиш вақтида нафас тўхтаб, киши ўлиб қолиши ҳам мумкин; фалажланиш даври – бунда мушаклар фалажланиб, бемор тинчиб қолади, лекин ҳуши сақланади. Фалажланиш пастдан юқорига кўтарилиб боради ва юрак тўхташи, нафас маркази фалажланиши оқибатида ўлим содир бўлади.\nҚутуришнинг олдини олиш учун хонадонда бокладиган итлар рўйхатга олиниши ва профилактик тарзда қутуришга қарши эмланиши лозим. Одамни тишлаган ит маълум бўлса, у ветеринар назоратида 10 кун ушлаб турилади. Агар у қутурган бўлса, шу муддат ичида ўлади. Ит тишлаган одамга тиббий ёрдам поликлиникалар қошидаги травматология пунктида кўрсатилади. Ит тишлаганда дарҳол шу пунктларга мурожаат қилиш, унгача тишланган соҳани дарҳол совунлаб ювиш ва атрофига йоднинг спиртли эритмасини суртиш керак. Ҳосил бўлган яра тикилмайди. Иложи борича эртарок қутуришга қарши културал вакцина юборишни бошлаш керак, шунда эмлаш бошланганидан 2 ҳафта ўтгач, иммунитет пайдо бўлиши мумкин.


Ислом шариати манбаларида рибо муомалаларига бўлган муносабат - Mehrob.uz\nИфторни эртароқ қилиш.\nМақолалар access_time23-май 2018, 18:27\nБунинг маъноси, қуёш ботгани аниқ бўлганидан кейин дарҳол ифтор…\nМақолалар access_time18-май 2018, 11:50\nЭНГ ЯХШИ НЕЪМАТ\nМақолалар access_time20-май 2019, 23:16\nИсломдан кейинги энг яхши неъмат яхши дўстдир. Агар бирортангиз биродаридан…\nИслом шариати манбаларида рибо муомалаларига бўлган муносабат\naccess_time13-март 2017, 17:24 visibility2961\nРибо китоб, суннат ва ижмо билан ҳаром қилинган. У етти ҳалокатга олиб борувчи нарсадан бири ва гуноҳи кабиралардан бири ҳисобланади. Аллоҳ таоло Ўз китобида рибо еювчидан бошқа гуноҳкорларга уруш эълон қилмаган. Рибони ҳалол санаган динда заруратлиги маълум бўлган нарсани инкор қилгани учун кофир бўлади, тавба қилиши лозим. Лекин ҳалол демасдан рибо билан шуғулланган киши фосиқ ҳисобланади.\nҚуръони каримдан рибонинг ҳаромлигига далил:\nСудхўрлар (қиёмат куни қабрларидан) жин чалиб кетган одам каби (ҳолатда) қўпадилар. Бунинг сабаби – уларнинг: «Байъ (савдо-сотиқ) ҳам судхўрликнинг худди ўзи» деган гаплари (ақидалари)дир. Ҳолбуки, Аллоҳ байъни ҳалол, судхўрликни (эса) ҳаром қилган. Бас, ким Раббидан насиҳат етгач, (судхўрликдан) тўхтаса, у ҳолда аввалги ўтгани– ўзига ва унинг иши Аллоҳга (ҳавола). Ким яна (судхўрликка) қайтса, ўшалар дўзах аҳлидирлар ва улар унда абадий қолувчилардир.\nШунингдек Аллоҳ таоло:\nЭй, имон келтирганлар! (Берган қарзларингизни) икки баравар ва ундан ҳам кўпайтириб, устама шаклида еб юбормангиз! Аллоҳдан қўрқингиз! Зора (шунда) толе топсангиз\nдеган сўзида ҳам уларга одат бўлиб қолган ишларидан қайтарилмоқдалар. Чунки улар муддат баробарига пулни зиёда қилар эди. Муддат келганида қарздорга: “қўшиб берсанг муддатни чўзаман” дер эди. Қарздор ҳам қўшиб берар эди. Бундай кўриниш ҳар қандай нарсаларда бир муддатга эвазига олинган бўлса ўша нарсаларнинг барчасида – ўзи арзимаган қийматга эга бўлган молларда ҳам намоён бўлар эди. Оят уларни бундай қабиҳ ишлардан қайтариш учун нозил бўлган.\nСуннатда рибонинг ҳаромлигига ҳам кўп далиллар бор. Жумладан Абу Ҳурайра разияллоҳу анҳудан қилинган ривоятда Набий соллоллоҳу алайҳи васалламдан айтдилар:\n“Етти ҳалок қилувчи нарсадан сақланглар”. Айтдилар: “Эй Расулуллоҳ соллоллоҳу алайҳи васаллам улар қандай нарсалар”. Айтдилар: “Аллоҳга ширк келтириш, сеҳргарлик, Аллоҳ ҳаром қилган жонни ўлдириш, рибо ейиш, етимнинг молини ейиш, уруш куни орқа ўгирилиб қочиш ва покиза, афифа мўминаларга туҳмат қилиш”.\nЖобир ибн Абдуллоҳ розияллоҳу анҳу айтдилар:\nلَعَنَ رَسُولُ اللهِ آكِلَ الرِّبَا وَمُؤْكِلَهُ وَكَاتِبَهُ وَشَاهِدَيْهِ وَقَالَ هُمْ سَوَاءٌ.\n“Расулуллоҳ соллаллоҳу алайҳи васаллам рибохўрни, унинг едирувчисини, котибини ва икки шоҳидини лаънатладилар ва: “Улар баробардирлар”, дедилар”.\nУммат рибони асли ҳаромлигига ижмоъ қилган. Масалаларининг тафсили, ҳукумларни баён қилиш ва шартларини тафсир қилишда ихтилоф қилиниши эса одатий ҳолдир.\nДемак, ҳар бир инсон қарз олди-берди ва савдо ишларини қилишидан олдин тегишли муомала ҳукумларини ўрганиши зарур. шунда қилинаётган ишлар тўғри ва шубҳа-ю ҳаромдан узоқ бўлади. Чунки, бу ҳукмларни ўрганмаса рибони қасд қилмаса ҳам унга аралашиб қолиши, балки ўзи билмасдан ҳаромга, аралашиб дўзахга киришга сабаб бўладиган даражада рибога шўнғиб кетиши мумкин. Билмаслиги уни гуноҳдан сақлаб, дўзаҳдан қутқара олмайди. Билмаслик ва қасд қилиш рибога жазо таъйин қилинишнинг шартларидан эмас. Яъни билса ҳам билмаса ҳам гуноҳкор ва жазоланишга ҳақли бўлади. Рибо амалини ўзиёқ Аллоҳ таоло рибохўрларга ваъда қилган азобга дучор бўлишига кифоя қилади. Қуртубий айтадилар: “рибо қасд қилган одамгагина ҳаром бўлганида эди фақат фақиҳларга ҳаром бўлар эди”.\nСалафи солиҳлар тижорат муомалаларида рибога олиб борадиган йўллардан сақланиш таълимини олишдан олдин тижорат билан шуғулланишдан қайтаришган. Умар розияллоҳу анҳу: “Бизнинг бозоримизда фақиҳ киши ва рибо еювчи савдо қилади”, дедилар. Фақиҳ бўлса рибодан сақланади, фақиҳ бўлмаса ҳалол ва ҳаромнинг фарқига бормай рибога йўлиқиб қолади. Али розияллоҳу анҳу: “Фақиҳ бўлишдан олдин тижорат қилган киши рибога йўлиқади, сўнг яна рибога йўлиқади, сўнг яна рибога йўлиқади”, дедилар.\nАллоҳ таоло рибога олиб борувчи йўллардан ҳам қайтарган. Чунки ҳаромга олиб борувчи йўл ҳам ҳаромдир. Ҳаромга васила бўлган нарса ҳаромдир. Абу довуд Жобир ибн Абдуллоҳ розияллоҳу анҳудан ривоят қиладилар: “Бақара сурасининг 275-ояти нозил бўлганда Расуллуллоҳ соллаллоҳу алайҳи васаллам айтдилар: “Ким муҳобарани тарк қилмаса Аллоҳ ва Расули тарафидан бўлган жангни билиб олсин”. Муҳобара, музобана ва муҳоқала савдолари ҳам рибо йўлларини тўсиш учун ҳаром қилинган. Чунки узилмаган ҳўл мева қуриса қанча чиқиши аниқ эмас.\nФақиҳлар айтишади: “Тенгликни билмасликнинг ўзиёқ зиёда бўлганидир”. Рибо боблари кўп аҳли илмларга ҳам мушкил боблардан саналади. Умар розияллоҳу айтдилар: “Расулуллоҳ соллоаллоҳу алайҳи васаллам уч нарсани баён қилишлари менга дунё ва ундаги нарсалардан яхшидир: калола, рибо ва халифалик”. Қатода Саъид ибн Мусайябдан ривоят қиладилар, Умар розияллоҳу анҳу айтдилар: “Охирги нозил бўлган оятлардан бири рибо оятидир. Расулуллоҳ соллоаллоҳу алайҳи васаллам уни бизга тафсир қилиб беришдан олдин вафот қилдилар. Рибони ва шубҳани тарк қилинглар”.\n“Кўкалодош” ўрта махсус ислом билим юрти мударриси Ойбек Ҳошимов


Lenovo Ҳиндистонда смартфонлар ишлаб чиқаришни бошлади\n15:28 / 22.08.2015\nҲиндистоннинг жадал ривожланаётган бозори смартфон ишлаб чиқарувчи йирик компанияларни ўзига жалб этмоқда. Бу ерда Lenovo компанияси ўзининг Motorola бўлинмаси билан бирга иш бошлади.\nХитой компаниясининг смартфонлари Ченнай заводида Flextronics компанияси томонидан ишлаб чиқарилади. Компаниянинг Ҳиндистонда йиғиладиган биринчи смартфони Motorola Moto E смартфони бўлади. Ундан кейин Lenovo K3 Note фаблети ишлаб чиқарилади. Кейинги молиявий йилдан Motorola ва Lenovo ушбу заводда 6 млн дона смартфон ишлаб чиқаришни режалаштирмоқда.\nБундан бироз аввал Ҳиндистонда Xiaomi ҳам ўз смартфонларини ишлаб чиқаришни бошлаган эди. Яқинда компания Ҳиндистонда йиғилган илк смартфонини намойиш қилди. Бунинг учун Xiaomi компанияси Apple’нинг энг йирик ҳамкори Foxconn’ни жалб қилди. Компаниянинг Redmi 2 Prime смартфони Шри-Ситидаги заводда йиғилмоқда. Хабарларга қараганда, яна бир қатор ишлаб чиқарувчилар, жумладан, Oppo, ASUS, Gionee ва Huawei компаниялари ҳам Ҳиндистонда ўз ишлаб чиқаришини жойлаштирмоқчи. Мавжуд маълумотларга кўра, Microsoft компанияси Foxconn билан Ҳиндистонда Lumia сериясидаги баъзи моделларни ишлаб чиқариш бўйича суҳбат олиб борган.\nҚайд этиш керакки, Lenovo’ни ҳинд бозорида янги ишлаб чиқарувчи дейиш нотўғри бўлади, чунки компания бундан бир неча йил аввал ҳинд заводларида компьютер ишлаб чиқаришни йўлга қўйган эди.


Жеко Римга “Рома” сафига қўшилиш учун келди\n00:32 / 07.08.2015 1019\n“Манчестер Сити” жамоаси ҳужумчиси Эдин Жеко “Рома” жамоасига ўтишига яқин турибди. 29 ёшли босниялик футболчи шу муносабат билан Римга етиб келди. Футболчи бу ерда яқин кунларда тиббий кўрикдан ўтади ва “Рома” футболчиси сифатида расман тақдим қилинади.\nҚайд этилишича, “Рома”нинг бўлғуси ўйнчисини аэропортда минглаб мухлислари кутиб олдилар.\nАввалроқ “Рома” ва “Манчестер Сити” Жеконинг 23 млн еврога трансфер қилиниши бўйича келишувга эришганлари маълум қилинган эди.\nБосния ва Герцеговина терма жамоаси футболчиси Жеко римликлар билан ўзининг шахсий шартномаси шартларини келишиб олди. Футболчи “Рома” билан 5 йиллик шартнома имзолайди ва мавсум учун 4,5 млн евро маош олади.


ЭНРИКЕ ИГЛЕСИАС КОНЦЕРТИ ҚАНДАЙ ЎТДИ? БОШИДАН ОХИРИГАЧА... 29.12.2017 07:46\n28 декабрь куни «Истиқлол» санъат саройида Энрике Иглесиаснинг концерти бўлиб ўтди.\nКонцертга келганда ҳаммани кўзига энг биринчи ташланган ҳолат, бу жаҳон юлдузларидан кўпларининг концертларига хос бўлган жиҳат, саҳна ўзгартирилиб, зал томонга махсус йўлак қурилганлиги бўлди! Бунинг учун, залнинг ўртасида жойлашган ўриндиқларнинг маълум бир қисми 6-7 қаторгача олиб ташланган бўлиб, бу хонандага бемалол томошабинларнинг ўртасида ҳам юриб, ҳаракатланиш имконини берди!\nКонцерт декорациясига келсак, барча жаҳон юлдузларига хос бўлган хислат, оддийлик ҳукмрон бўлди! Андреа Бочелли, марҳум Демис Руссос концертидан тортиб, яна кўплаб жаҳон юлдузлари концертида мана шу оддийлик қоидаси амал қилиниши сир эмас!\nҲаттоки, хонанданинг кийими ҳам оддий, сипо аммо ёшларбоп, яъни бошида кепка, жинси шим ва кўйлак, ҳаммаси қора рангда эди.\nКонцертни кучли олқишлар остида бошлаб олган хонанда, саҳнада ўзининг бор санъати ва эмоциясини намойиш қилди! Албатта, концерт зали унинг учун торлик қилганлигини, ўзини стадиондагидек тутаётганлигини сезиш қийин эмасди...\nКонцерт бошиданоқ барча томошабинларни тик туришга чорлади ва ҳамма тик туриб, саҳна ёнига келиб туриб олди! Шундан кейин томошабинларнинг тўхтовсиз баланд овоздаги ҳайқирик ва олқишларию, Энрикега бўлган меҳрларини намойиш қилишлари тинмади!\nКонцерт томошабинларга ҳақиқий завқланиш онларини тақдим этди!\nАйниқса, бу лаҳзалар Энрике ўзининг ўлмас хити “Bailamos” («Биз ўйнаймиз») қўшиғини ижро қилганда янада кучайиб кетди! Бу қўшиқни тик туриб олган томошабинлар бирга куйлашди! “Baby You Are Right” (“Сен ҳақсан”), иккинчи номи “Tired Of Being Sorry” (“Ўзимни айбдордек ҳис қилишдан чарчадим”) қўшиғини ва бошқа яна кўпгина қўшиқларни ҳам томошабинлар бирга куйлашди!\nҚўл телефонлари одатдагидек бир зум пастга тушмади, Энрике ҳам ўзи томонга узатилган қўлларни ҳеч бирини қайтармади. Ўзи билан бирга куйлаган бэк вокал хонандаси бўлган қиз билан концерт охиригача, саҳнада у ёқдан бу ёққа юриб, гоҳида микрофонни ҳам, тутқичи билан бирга кўтариб ушлаб олиб, тинимсиз куйлади!\nЎзбек мухлислари билан таржимон орқали гаплашиб, дуэт ҳам куйлади, бир мухлиса қиз билан танца ҳам тушди! Қизнинг телефонини чўнтагига солиб олиб, қайтариб беришни ҳам унутиб қўйди))) Қиз амаллаб, бир неча марталаб мурожаат қилгач, Энрикени ёдига тушиб, телефонни қайтариб берди!\nКўплар Энрике яқин келганда гул бериб, селфи қилишни ҳам уддалашди! Хонанда ҳам томошабинлар берган гулларни ерга ҳам қўймади, ёки ёнидагиларга ҳам бериб юбормай, ўзи олиб, баъзи ҳолларда яшин тезлигида югуриб, ортидаги саҳнани баландроқ жойига йиғиб қўйди.\nКонцертдаги чироқлар, ёритиш воситаларини Энрике Иглесиасни ўзи олиб келганлигини айтишди.\nКонцерт давомида саҳнагача чиқиб, хонандани қучоқлаб қўйиб юбормай, тан соқчиларни анча овора қилган қизлар, аёллар кўп бўлди! Бир тарафдан тушуниш мумкиндир, мухлислик, хонандани яхши кўриш, аммо иккинчи тарафдан барибир, (шахсий фикр, албатта!) ҳаммани кўз олдида бундай ҳолатни амалга ошириш учун, бунга ҳам, албатта журъат керак, ҳар қалай, менталитет деган тушунча ҳам бор... Албатта, мухлисларни хонанда ҳам, томошабинлар ҳам тўғри тушунишга ҳаракат қилишди! Аммо, ҳамма видеога олиб турган бир пайт бўлса, концертдан видеоларни тарқалишини-ку, айтмаса ҳам бўлаверади. (Бундай ҳолатларни ўзбек санъаткорлари концертларида ҳам учратиш мумкин)\nКонцертда кўплаб ўзбек шоу бизнеси вакилларини ҳам кўриш мумкин эди. Концерт ҳали тугамай туриб, баъзилар ўзларининг севимли ўзбек хонандалари билан ҳам суратга тушиб олишди! ВИДЕОДА! (Ким билан суратга тушишгани мана шу видеонинг 01.11 дақиқасидан билиб олишингиз мумкин)\nКонцерт тугагач эса, боягина “Энрике” деб бор овозда бақираётганларнинг кўплари, бир зумда ўзбек шоу бизнес вакиллари томон юзланиб, улар билан бирга суратга тушишни бошлаб юборишди.\nКонцертни тугаши билан залга шар ёғилди ва Энрике олқишлар остида концертни тугатди. Концерт деярли бир соат давом этди! Албатта, шунча кутган томошабинлар учун бу қисқадир, аммо “оз бўлса ҳам, соз бўлсин” деган нақлга амал қилинди, назаримизда. Қолаверса, концерт ўзбек томошабинлари учун Янги йил арафасидаги ажойиб байрамона совға бўлди ва байрамона кайфиятни сингдира олди!\nКонцертдан махсус бир репортаж қилиниши режада йўқ эди. Аммо, ижтимоий тармоқлар орқали, “қачон репортаж чиқади?” деган сўровлар натижасида, барибир қисқача репортаж амалга оширилди.\nЭнрике Иглесиас ҳақида қисқача маълумот: 1975 йил 8 майда Мадридда туғилган. Машҳур хонанда Хулио Иглесиас ва журналист Исабель Прейслернинг ўғли. Аввалига ижодини Энрике Мартинес номи билан бошлаган. Энг қизиғи Отаси ўзи хонанда бўла туриб, ўғлининг ҳам ўз касбини давом эттиришига қарши бўлган. Аммо, олманинг тагига олма тушади, дейишлари бежиз эмас. Энрике Иглесиас барибир ота касбини танлаб, 1994 йилдан ижодга шўнғиб кетган ва Канадага жўнаб кетиб, 5 ой давомида фақат илк дебют альбоми устида ишлаган. 1995 йил илк тақдим этган қўшиғининг номи “Si tut e vas”, яъни “Агар сен кетсанг”. 1995 йил чиққан “Enrique Iglesias” деб номланган илк мусиқий альбоми бир ҳафтанинг ўзидаёқ 1 млн нусхада сотилган. У актёр сифатида кўплаб реклама роликлари, фильм ва сериалларда ҳам суратга тушган. Шунингдек, продюсерлик фаолиятини ҳам амалга оширган.\nКОНЦЕРТДАН БАРЧА ВИДЕОЛАР!


UFF.uz'да Жамшид Саидов: «Бухоро»дан ҳеч ким норози бўлиб кетмайди\nЖамшид Саидов: «Бухоро»дан ҳеч ким норози бўлиб кетмайди\nЯнгиликлар » ОЛИЙ ЛИГА Охирги пайтларда “Бухоро” клуби атрофида ҳам турли гап-сўзлар пайдо бўлмоқда. Дарҳақиқат, айрим етакчи ўйинчилар клубни тарк этишмоқда.\nБунга сабаб сифатида қарздорлик анчагина эканлиги айтилмоқда. Бир томондан қараганда, ўтган йили 4-ўринни эгаллаган жамоада бу каби қарздорликлар тўпланиб қолганлиги таажжубланарли. Бунинг устига бухороликлар ҳали жиддий трансферни амалга оширишгани ҳам йўқ. Асосий таркиб ўйинчилари эса бошқа клубларга кетишмоқда. Бундай вазиятда эса жамоа бош мураббийи Жамшид Саидовга берадиган саволларимиз йиғилиб қолганди. У бизга қишки тайёргарлик йиғини ҳақида маълумот бергач, бир қатор саволларга жавоб олдик. - 4 январдан Тошкентда йиғин бошладик. Кунига икки маҳалдан шуғулланяпмиз. Эрталаб “Обод” стадионда, кечки пайт эса “NBU-Осиё” майдонидан фойдаланяпмиз. Режа бўйича ўртоқлик ўйинларини ўтказамиз. “Нефтчи”, “Обод” ва “Навбаҳор” жамоалари билан майдонга тушамиз. Тошкентда 20 январга қадар шуғулланамиз. Ундан сўнг йиғинни қаерда давом эттиришимизни вақт кўрсатади. Балки яна Тошкентда қайтармиз.\n- Жамоа олдига ҳам аниқ вазифа қўйилдими?\n- Ўтган йили 4-ўринни қўлга киритдик. Мақсадимиз эса ўша натижани такрорлаш. Имкони қадар юқорироққа интилишга ҳаракат қиламиз.\n- Охирги пайтларда “Бухоро” таркиби билан боғлиқ янгиликлар кўп тарқалмоқда. Бош мураббий сифатида бу вазиятга ҳам ойдинлик киритиб ўтсангиз яхши бўларди.\n- У кетяпти ёки бу келяпти, деган миш-мишлар кўп чиқяпти. Мухлислар бу хабарларни ўқиб хар ҳил хаёлларга боришяпти. Бироқ бу каби миш-мишларга ишонмасликларини истардим. Биз албатта ўтган йилги таркибни сақлаб қолмоқчимиз. Лекин йўқотишлар ҳам бўлди. Шавкат Муллажонов “Олмалиқ”қа ўтди. Дарвозабон Мухиддин Худоёровга жавоб бердик. Вадим Чемиртан эса “Бунёдкор”га кетди.\n- Мурзоев ҳам...\n- Эх, Мурзоев! Уни интервьюсини ўқидим, ўйлайманки, нотўғри бўлган.\n- Артём Филипосян масаласичи?\n- Унинг ҳам гапларини ўқидим. Биздан норози экан. Албатта Филипосян ҳам “Бухоро”ни тарк этади.\n- Булардан бошқа клубни тарк этганлар йўқми?\n- Шавкат Саломов ҳам клубни тарк этди, шекилли...\n- Ҳали унинг масаласи аниқ эмас. Биласиз, У Малайзияда. Агар жамоаси билан келиша олмаса “Бухоро”га қайтиши ҳам мумкин. Биз Саломов билан доим алоқада бўлиб турибмиз. Ҳали шартнома тузгани йўқ.\n- Клубни тарк этганларнинг ўрнини муносиб футболчилар билан тўлдириш масаласида қандай иш олиб бориляпти?\n- Албатта, яхши савиядаги ўйинчиларни қўлга киритишга ҳаракат қиламиз. Январь ойи энди бошланди. Ҳали февраль турибди. Барчасини вақт кўрсатади.\n- Жамоангизда айни пайтда янги ўйинчилардан кимлар бор?\n- Ҳали ҳеч ким қўшилмади. Селекция ишларини бироз кечроқ бошладик. Барибир янги футболчилар келишади.\n- Азиз Ибрагимов келадими?\n- У эрта-индин келади. Ибрагимов Чехияга кетганди. Бунинг учун биздан 10 кунга жавоб сўраган.\n- Жасур Ҳасанов Германияга оёғини операция қилдириш учун кетганди...\n- Жасур уйда. Операциядан кейин у бироз ётиши керак. Қачон сафга қайтишини вақт кўрсатади.\n- Шунингдек, клубнинг футболчилардан қарздорлиги борлиги ҳақида эшитяпмиз. Ҳаттоки, 10 та ўйиндаги мукофот пуллари берилмаган экан...\n- Менга қулоқ солинг: ҳозирги вазиятда барча клубларда молиявий муаммолар бор. Биз албатта ўтган йилги таркибдаги ўйинчиларни ҳисоб-китоб қиламиз. “Бухоро” клубида ўйнаган ҳеч бир футболчи ҳали шу кунга қадар норози бўлиб кетмаган. Барибир ҳамма қарздорликни вақти соати билан ҳал қиламиз. “Локомотив”, “Бунёдкор” каби клублардан ташқари қолган барча жамоаларда молиявий қийинчиликлар бор. Лекин биз албатта қарздорликни тўлаймиз. Бирортаси жамоамиздан норози бўлиб кетмайди.\n- Бошқа легионер оласизларми?\n- Кўрамиз. Легионер олиш учун вариантларимиз бор. Энди янги Чемиртанни топишимиз керак (кулади). Аммо легионер танлашда хато қилмаслигимиз керак.\n- Жароҳат олиб операция столига ётган Мурзоев ва Филипосян бундай пайтда клубдан ёрдам бўлмаганлиги ҳақида айтишди. - Биласизми, улар “Бухоро” клубидан, Бухоро халқидан рози бўлишлари керак. Лекин уларнинг пулларини албатта тўлаймиз. Аммо мухлислар кимнинг қанча хизмати текканлигини биладилар. Бу футболчилар биздан хафа бўлмасликларини истардим. Барибир улар ўз пулларини олишади. Ҳеч кимни алдаб кетмаймиз. Манба: www.pfcbuxoro.com Ўқилган: 771. Фикрлар: 0.\nСана: 11.01.2017 18:13.


2020 ЙИЛ 27 ЯНВАРЬ - 2020 ЙИЛ 2 ФЕВРАЛЬ КУНЛАРИ УЧУН САВДО НАТИЖАЛАРИ – Telegraph\n"ЎзРТХБ" АЖ PR бўлими February 04, 2020\nШу жумладан биржа савдоларининг ҳажми аввалги ҳафтага нисбатан 13% га камайиб, 805,2 млрд сўмни ташкил этди. Валюта савдо майдончаси орқали сотилган товарларнинг қиймати 492,5 минг АҚШ долларини ташкил этди. Экспортнинг таркибида полимер маҳсулотларининг улуши 73%, пахта ёғи улуши 17% ва бошқа маҳсулотлар улуши 10% ни эгаллади.\nКўргазма-ярмарка савдоларнинг ҳафталик ҳажми 36,5 млрд сўмни, кичик бизнес субъектлари томонидан амалга оширилган харидлар эса 15,7 млрд сўмни ёки тузилган битимларнинг 43% ни ташкил этди.\nКўриб чиқилаётган давр мобайнида онлайн аукцион орқали 688 та автомобиль рақамлари сотилди. Сотилган давлат рақам белгиларининг умумий суммаси 2,8 млрд сўмни ташкил қилди. Рақобатли савдолар натижасида битимларнинг 19,2% биринчи тоифадаги авторақамларга, 48,4% иккинчи ва 32,4% учинчи тоифа авторақамларга тегишлидир.


"Бизга Йилдиримлар керак" ёхуд орзудаги футбол ҳақида - Zamin.uz\n"Бизга Йилдиримлар керак" ёхуд орзудаги футбол ҳақида\nТажрибали футбол мухлислари орасида Азиз Йилдирим ҳақида эшитмаган, ўқимаган, билмагани оз бўлса керак.\nМазкур киши ҳақида биринчи бор 7-8 йил олдин "Эрудит спорт"да ўқиганим ёдимда. Ўшанда Азиз Йилдирим шахсиятига нисбатан салбий фикрлар уйғонганди. Кейинчалик ўрганиш натижасида хулосаларнинг маълум қисми ўзгарди. Ҳозир ҳам Йилдиримнинг "қора" ишлари, ҳибсга олингани-ю оқлангани ҳақидаги маълумотларни бир чеккага отайлик-да, яхши жиҳатлар ҳақида суҳбатлашайлик.\nТуркиянинг 9 минг йиллик тарихи бор Диёрбакир шаҳрида туғилган Азиз Йилдирим Истанбулнинг "Фенербаҳче"сига мухлислик қилади. У суюкли жамоасида президентлик мақомини эгаллаган кам сонли бахтлилардан. "Фенербаҳче" тарихида клубни энг кўп бошқарган ҳам у...\nЙилдирим шахсиятига ҳурматимни оширган жиҳат шуки, Азизжон ака ўз клуби тақдирига бевосита ёки билвосита тарзда алоқадор бўлиш эҳтимоли бўлган воқеликларга муносабат билдиришни, ўз ҳаққини талаб қилишни "синдириб қўйган".\nОхирги кунларда ўзбек футболига етишмаётган унсурлар ҳақида кўп ўйлаб юборяпмиз шекилли, ярим тунда шунақа фикр келди: "Футболимизга Азиз Йилдиримлар етишмайди".\nХабарингиз бор, айни пайтда келишилган ўйинлар мавзуси муҳокама марказида бўлиб турибди. Бу мавзу кўтарилганда орзу қилгандимки (эътибор қилинг, умид эмас), қайсидир клуб раҳбари чиқиб, 2006 йилда Италия танлаган йўл танланишини, айбдорлар тўлиқ жазоланишини талаб қилади. Хусусий клублар келишилган ўйинлар ташкилотчилари ва иштирокчиларининг барчаси жазоланмас экан, ички мусобақаларга бойкот эълон қилади (1). Журналистлар матбуотни "ёндиради" (2). Мухлислар адолат ўрнатилгунга қадар стадионларни тарк этади (3). Ниҳоят, адолат тикланади (4)...\nШу каби ўйлар уйқу бермаётган пайтда одатда бошқалар менга айтадиган гап хаёлимни бузди: "Тушун, ука. Бу ер - Ўзбекистон". Кейин орзудаги футбол борасидаги фикрлар ўрнини ўзимизнинг футбол ҳақидаги ҳақиқатлар эгаллади:\n1. Йўқ, ҳеч қайси клуб раҳбари чиқмади, жамоаларнинг ҳеч бири бойкот ҳақида ўйлаб ҳам кўргани йўқ. Бу жуда қўрқинчли аломат. Шубҳа қилишга мойилроқ одам бўлса, "Ўзбекистонда бунақа талаб билан чиқа оладиган даражадаги тоза клуб қолмабди-да" деб ўйлаб қўйиши мумкин. Чунки нормал ҳолатда аксинча бўлиши керак. Масалан, 2006 йилги "кальчополи"ни эсласак, ҳаммаси "Интер" раҳбари Массимо Моратти бир неча бор адолат талаб қилиб чиққанидан кейин бошланганига гувоҳ бўламиз.\n2. Йўқ, бу мавзу матбуотда катта "резонанс" уйғотмади. Нима ҳам деймиз, иқтидорлилар иқтидорга кетаверар экан, журналистиканинг аҳволи бошқача бўлиши мумкин эмас.\n3. Йўқ, мухлислар стадиондан бутунлай кетиб қолишмади. Аломатлар ичида ягона ёқимлиси ҳам шу. Футбол қайси даражада бўлса-да, ҳар доим ўз ишқибозини топади.\n4. Адолат?.. Шу жойида ўринли савол туғилади: адолат кимга керак ўзи? Ўзбек клубларига эмас. Ўзбек журналистларига эмас. Ўзбек мухлисларига эмас. Адолат ўз ҳаққи учун курашишдан қўрқмайдиган Азиз Йилдирим кабиларга керак. Бизга эса Йилдиримлар керак, дейман-у ухлашга ҳаракат қиламан (Адолатни ёлғизлатиб қўймаслик учун). Хайрли тун, яхшилар!\nЯнгиликлар » Спорт » "Бизга Йилдиримлар керак" ёхуд орзудаги футбол ҳақида


Қора-Қулжа туманининг ҳокими бўлиб Дамир Кулубаев тайинланди | ҚИРҒИЗИСТОН ЯНГИЛИКЛАРИ\nЎш вилоятининг Қорақулжа туманининг ҳокими бўлиб Дамир Кулубаев тайинланди. Тегишли буйруққа президент Садир Жапаров 27-сентябрда қўл қўйди.\nБунгача мазкур туманни Аманкан Кенжебаев бошқарган. У Жогорку Кенешга номзодини қўйгани сабаб 15-сентябрда ўз аризаси асосида ишдан бўшатилди. Кенжебаев тўрт ой олдин Сокулук туманидан ротация қилинган эди.\nДамир Кулубаев — 43 ёшда. У Бишкек шаҳрида туғилган. Мазкур хизматга тайинлангунча Молия вазирлиги қошидаги бюджет кредитларини бошқариш агентлигида бошқарувчи мутахассис бўлиб ишлаган.\nКулубаев 2009-йили ЎшДУнинг юридика институтини битирган. 2010-йили ФҲВнинг Панфилов туман бўлимининг бошчиси, 2012-йили Ёшлар, меҳнат ва иш билан таъминлаш вазирлигининг етакчи мутахассиси, бир йилдан кейин Давлат ветеринар ва фитосанитар хавфсизлик бўйича инспекциясининг бош нозири бўлиб ишлаган.\nКулубаев 2013-йилнинг 4-ноябридан бошлаб икки йил Чуй вилоятининг Панфилов туман давлат маъмуриятининг аппарат етакчиси бўлган. 2017-йилгача қишлоқ хўжалиги ва мелиорация вазирлигининг стат-котиби вазифасини бажарувчи, вазирнинг маслаҳатчиси бўлган.\n2017-йилнинг 7-июнида Чуй вилоятининг Панфилов тумани ҳокими бўлиб тайинланиб, туманни бир йил бошқарган.\nАввалги мақолаМХДҚ дори-дармонни «ортиқча қиммат» сотган фармкомпаниялар гуруҳини аниқлади\nНавбатдаги мақола«Клооп» биринчи марта сайловни ёритиш учун аккредитация олди, аммо бирорта ҳам ташвиқот материалини эълон қилмайди


Ўзбекистонда 2015 йилда инфляция 11 фоиз бўлиши башорат қилинмоқда\nЕвропа қайта қуриш ва тараққиёт банки Ўзбекистонда 2015 йилда башорат қилинаётган ялпи ички маҳсулот ўсишини қайта кўриб чиқди ва 7,8 фоиз даражасида белгилади.\nАввалроқ банк бу кўрсаткич 7,6 фоиз бўлишини башорат қилган эди. Банк 2015 йилда инфляция даражаси Ўзбекистонда 11 фоиз бўлишини таъкидлаган.\nБу ҳақда Ўзбекистон Иқтисодиёт вазирлигидаги манбасига таянган ҳолда хабар берган "Регнум" ахборот агентлигининг билдиришича, Россияга Ғарб санкциялари жорий этилганидан сўнг пайдо бўлган вазият Ўзбекистон иқтисодига ҳам таъсир кўрсатади.\nИқтисодиёт вазирлиги расмийси агентликка Россиядан Ўзбекистонга пул жўнатмалари миқдорнининг озайиши ва икки давлат ўртасидаги савдо-сотиқнинг камайиши Ўзбекистон иқтисодига салбий таъсир кўрсатиши ҳақида гапирган.


Ўзбекистон шароитида смартфон танлашда 7 асосий қоида | Mobinfo.uz\nЎзбекистон шароитида смартфон танлашда 7 асосий қоида\nЯқинда MobInfo.uz сайтининг Телеграм-каналида ўтказилган сўров шуни кўрсатдики, фойдаланувчиларнинг кўпчилиги смартфон танлашда асосан интернет тармоғидаги видео ва матнли обзорларга эътибор қаратишади.Фойдаланувчилар Аммо, блогерларнинг фикри ҳар доим ҳам холис бўлавермайди. Шулардан келиб чиққан ҳолда, ўқувчиларимиз учун Ўзбекистон шароитида смартфон танлашда амал қилиш зарур бўлган 7 асосий қоидаларни эслатиб ўтишга қарор қилдик.\nЎзбекистонда сиз харид қилмоқчи бўлаётган мобиль қурилма ишлаб чиқарувчисининг расмий фирма сервис-маркази ёки шу иш билан шуғулланувчи устахоналар борлигига эътибор қаратинг. Акс ҳолда эртами-кечми сизда смартфонни таъмирлаш бўйича муаммолар пайдо бўлиши мумкин.\nСмартфоннинг оператив ва доимий хотираси ҳажми етарли даражадами? Бугунги кунда замонавий смартфон камида 4, яхшиси 6 гигабайттезкон хотирага эга бўлиши зарур. Бундай телефон бир икки йилда эскириб қолмайди ва қийин графикали ўйинларда “қотиб” қолмайди. Доимий хотира ҳажми эса камида 64 Гб бўлмоғи лозим. Чунки ҳозирда фойдаланувчилар жуда кўп миқдорда суратлар, видеолар олишади, телефонларида кинофильмлар томоша қилишади, мусиқа тинглашади. Агар телефонда ташқи хотира картаси ўрнатиш учун слот мавжуд бўлмаса, қурилмадаги доимий хотира миқдори 128 гигабайт бўлмоғи зарур.\nҚурилманинг аккумулятор батареяси кучи 4 минг, янаям яхшиси 5 минг миллиампер соат (мАс) бўлиши керак. Шунда сизда смартфонни бир кун давомида оқшомгача интенсив равишда фойдаланиш имкони бўлади. Акс ҳолда телефонни кундузи ҳам қувватлаш зарур бўлади. Бу эса ноқулайлик туғдириб, одамга ёқмайди.\nСмартфон танлашда унга ўрнатилган чипсетга эътибор қаратинг. Смартфонга Snapdragon процессори ўрнатилган бўлса мақсадга мувофиқ, чунки бу процессорлар рақобатчиларига қараганда тезроқ ишлайди ва батарея қувватини кўп сарфламайди. MediaTek чипсетлари фойдаланувчилар орасида унчалик язши баҳоланмайди.\nСиз танлаган смартфон дисплейи диагонали камида 6 дюймли FullHD ёрқинликда бўлиши зарур. Экран катталиги бундан кичкина бўлса, у смартфондан кино кўриш, интернетда маълумот қидириш ёки мессенджерлардан фойдаланишда кўзингизга зиён етказиши мумкин.\nОладиган смартфонингизда USB-C типдаги улагич (разъём) ва тезкор қувватлаш функцияси бўлиши керак. Янги типдаги улагичли қурилмаларда сиз смартфонни қувватлашда ноқулайликлар сезмайсиз. Тезкор қувватлаш технологияси эса смартфонни атига бир соат орасида 100%гача зарядлаб олишга имкон беради.\nВа, ниҳоят, смартфонда яхши асосий ва олд камералар бўлиши зарур. Ҳозирги кунда асосий камера 48 мегапискелли бўлса яна яхши. Бу сизга тиниқ суратлар олишга ёрдам беради. Яхши олд камера эса чиройли селфи суратлар олишга имкон беради.\nАлбатта, кўпчилик учун смартфон танлашда ишлаб чиқарган фирма бренди ва телефоннинг дизайни ҳам катта аҳамиятга эга. Аммо бу кўрсаткичлар ҳар бир фойдаланувчи учун хусусий бўлиб, бунда ҳамма фақат ўзининг ички танловидан келиб чиқади.\nТоп-7 самых главных правил при выборе смартфона в Узбекистане\nИщем смартфон с хорошей камерой за менее чем $300\nТоп-7 самых дешевых брендовых смартфонов в Ташкенте\nApple сняла красивую рекламу iPhone и AirPods\nЗапись опубликована 11.02.2020 автором admin в рубрике Обзоры с метками смартфонни қандай танлаш керак.\n← Топ-7 самых главных правил при выборе смартфона в Узбекистане Зарубежным интернет-компаниям облегчили уплату НДС в Узбекистане →


Тошкентдаги масжид минораси кимга ёқмай қолди? | Qalampir.uz\nТошкентдаги масжид минораси кимга ёқмай қолди?\nЖамият\t03 Май 21:07 13487\nТошкентнинг Олмазор тумани Сағбон кўчасида “Исломобод” масжиди қурилиши бошлангани ва ушбу масжид фуқаролар томонидан йиғилган эҳсон ҳисобидан амалга оширилаётгани хабар қилинганди. Умумий ер майдони 6000 кв м ташкил этувчи ушбу масжид 4 та минорага эга эканлиги билан Ўзбекистонда ягона бўлиши кутилмоқда.\nAммо кеча, 2 май куни ижтимоий тармоқларда ушбу масжиднинг орқа томонидаги иккита минорасини номаълум сабабларга кўра бузиш бошлангани ҳақида хабарлар тарқалди. Ҳукуматнинг бир сўм пулисиз, аҳоли томонидан йиғилган эҳсон эвазига қурилаётган масжид минораларининг бузилиши аҳолининг жиддий эътирозига сабаб бўлди.\nВидеода миноралар бузилиши юзасидан изоҳ бераётган Абдуллоҳ домла масжиднинг қурилишида ишлатилаётган оқ мармар тошлари жуда қиммат эканлиги учун миноралар сони иккитага камайтирилаётганини айтганини кўриш мумкин. Бироқ фуқаролар бу сабаб бўлмаслигини, бузишлар ортида кимнингдир қўли борлигини айтиб, қатъий туриб олган.\nҲаттоки минораларни бузаётган усталар ҳам қайси буйруқ асосида ишни бошлашганини билишмайди, шу жумладан, қурилиш бригадаси раҳбари Маҳаммаджон Умаров ҳам.\n“Кеча масжиднинг миноралари бузилаётгани ҳақидаги видео интернетда тарқалиб, катта шов-шувларга сабаб бўлди. Фуқаролар норозилик билан келишганидан кейин бузиш ишлари тўхтади. Ҳозир ҳеч қаер бузилмаяпти. Айни дамда қуриш ишлари жадаллик билан амалга оширилмоқда. Минораларни бузиш буйруғини ким берганини шахсан мен билмайман. Усталар келиб “Бизга буйруқ бўлди”, деб бузишни бошлашди”, дейди қурилиш раҳбари Маҳаммаджон Умаров.\nҲолат юзасидан Олмазор туман ҳокимяти билан боғланиб ушбу вазият юзасидан муносабат беришларини сўраганимизда, миноранинг бузиш ишлари ҳокимят томонидан амалга оширилмаётганини, шу сабабли ҳам улар бу тўғрисида ҳеч қандай маълумот бера олмасликларини билдиришди.\nШундан сўнг, Ўзбекистон Республикаси Қурилиш вазирлигининг Матбуот хизмати билан боғланиб маълумот олишга уриндик. Лекин ушбу ташкилот ҳам ҳолат юзасидан ҳеч қандай муносабат бера олмади. Aгарда кечгача кутсак, бирор маълумот бўлиши билан бизга маълум қилишларини айтишди.\nФуқаролар Исломобод масжидининг икки минораси бузилаётгани сабабли норозилик билдириб чиққанидан кейин бузиш ишлари кечга яқин тўхтаган. Қурилиш бригадаси раҳбарининг айтишига қараганда энди ушбу қулатилган қисм бошқатдан қурилади.\nЭслатиб ўтамиз, ушбу масжид қурилиш 2019 йилнинг октябрь ойида бошланган эди. Сиғими жиҳатдан Ўзбекистонда ягона бўлиши кутилаётган Исломобод масжидининг хонақоҳ қисми 8 минг фуқарони, ҳовлисидаги жойлар билан ҳисоблаганда эса 13 минг нафар номозхонни сиғдира олади.\n30 Июль 08:27 49881\n31 Июль 13:36 43881\n30 Июль 16:43 32139\n30 Июль 16:56 31576\n30 Июль 13:35 27310


21:53, 14.02.2020 // 25688\nКоронавирус сабабли Япониянинг Йокогама портида каратинга олинган Diamond Princess круиз кемасининг бортида тўрт нафар Қозоғистон фуқароси бор. Бу ҳақда Қозоғистон Соғлиқни сақлаш вазирлигига таяниб, Kazinform хабар берди.\nМаълум қилинишича, кема бортидаги қозоғистонликларнинг аҳволи қониқарли. Лаборатория текширувларининг устида иш олиб борилмоқда, карантин 19 февраль куни якунланади.\nСўнгги маълумотларга кўра, умумий ҳисобда кемада бўлган 218 кишида коронавирус аниқланган.\nКема бортидаги кишиларга қўлқоплар, ниқоблар ва термометрлар тарқатилган ва улардан бир-бири билан алоқа қилмаслик сўралган. Кемадаги йўловчилар ва хизмат кўрсатувчи ходимлар текширувдан ўтказилган. Diamond Princess бортида 3700 дан ортиқ киши бор. Круизни ташкил қилган АҚШнинг Carnival компанияси йўловчиларга саёҳат учун тўлаган пулларини қайтариб беришни ваъда қилган ва бошқа бир саёҳатга бепул боришни таклиф қилган. Компания ўз ходимларига карантин тугаганидан сўнг икки ойлик ҳақ тўланадиган таътилни ҳам ваъда қилган.\n11 февраль, сешанба куни, саёҳат кемасидаги кексалар ва сурункали касалликларга эга беморларни соҳилга эвакуация қилиш бошлаган эди.\nШунингдек, аввалроқ коронавирус хавфи сабабли Япония, Филиппин, Тайвань, Таиланд ва Гуам ҳукумати қабул қилишдан бош тортган Westerdam круиз кемаси йўловчилари Камбоджадаги Сиануквиль портига чиқишни бошлагани ҳақида хабар берилган эди.\nСўнгги маълумотларга кўра, Хитойда коронавирусга чалинганлар сони 63 минг кишидан ошиб кетди.\n13:17 Кеча // 105417\n22:57, 22.01.2021 // 97270\n12:42, 22.01.2021 // 94648\n18:27, 22.01.2021 // 79898\n19:20, 22.01.2021 // 79662


Қабристондаги ўғрилар ушланди\nҚабрларни таҳқирлаш ҳоллари аëн бўлгач¸ айрим маҳаллалар ҳокимиятдан қабристонни яхшироқ қўриқлашни талаб қилмоқда.\nТожикистоннинг Сўғд вилоятида қабрларни очиб¸ мурдаларнинг тилла тишларини синдириб олиш билан шуғулланган шахслар қўлга олинди.\nСўғд вилояти ички ишлар бошқармаси раҳбари Рауф Юсуповга кўра, қабрларни ноқонуний тарзда очганликда гумонланаётган беш кишидан икки нафари қўлга олинган. Қолган уч киши эса айни пайтда қидирилмоқда.\n- Жорий йил май ойи охирида Бобожон Ғафуров туманида¸ июн ойининг бошларида эса Хўжанд шаҳрининг марказида жойлашган қабристонда номаълум шахслар қабрларни очганлиги аниқланган.\nБундан ташқари қабрларни бузиш, мурдаларни таҳқирлаш ҳолатлари ҳам қайд қилинган.\nЎтказилган текширишлардан кейин Спитамен туманида истиқомат қилувчи Ўткир Ҳакимов ва Конибодом туманида яшовчи Шаҳноза Мамажоновалар қўлга олинди.\nУлар икки ой мобайнида йигирмага яқин қабрларни очиб, мурдаларнинг тилла тишлари ва бошқа қимматбаҳо буюмларни ўғирлашган, деди генерал Рауф Юсупов.\nУнинг айтишича, мазкур иш юзасидан Тожикистон Жиноий кодекси 243 моддасига асосан жасад ва қабрларни таҳқирлаш айби билан жиноий иш очилган.\nВилоятда содир бўлган бу даҳшатли воқеалар кўпчиликни ваҳимага солиб қўйди. Аҳоли томонидан вилоятда мавжуд қабристонларни қўриқлаш учун навбатчилик ташкил қилинди.\nБироқ хўжандлик Валижон Қобиловнинг айтишича, қабристонларни қўриқлашни аслида маҳаллий ҳокимиятлар амалга ошириши лозим эди.\n- Ҳозир бир қатор маҳалларларда аҳоли қабристонларни қўриқлашга киришган. Бироқ бу билан муаммони ҳал этиб бўлмайди. Чунки ҳамманинг ўз тирикчилиги ҳам бор.\nҚабристондан жой олиш ва дафн билан боғлиқ бошқа қатор тадбирлар учун аҳоли давлатга пул тўлайди.\nШунинг учун маҳаллий ҳокимиятлар қабристонларни қўриқлашни тартибга солиши лозим, дейди Валижон Қобилов.\nНавбатдаги суҳбатдошимизнинг сўзларига кўра, мамлакатдаги қашшоқлик ва ишсизлик айрим шахсларни шариатга зид келадиган ишларга қўл уришга мажбур қилмоқда.\n- Наҳотки ота - онаси бор тожик фарзанди шундай жоҳилликкка қўл урса?\nНазаримда гап бошқа ерда. Тожикистондаги қашшоқлик одамларни ҳар кўйга солмоқда.\nБиринчи навбатда¸ давлатнинг ўз халқи фаровонлигини таъминлай олмаётгани мана шундай жоҳилликлар содир этилишига сабаб бўлмоқда. Чунки республикада рўзғорни тебратишга етадиган даражада ойлик берадиган корхона мавжуд эмас, дейди хўжандлик Хайрулло.\nВилоят дин уламолари шўроси раҳбари Ҳусайн Мусозоданинг айтишича, жамоатчилик жоҳиллар қабрларни очаётгани тўғрисида хабардор бўлгач, қабристонларни қўриқлашга эътибор бермаётган маҳаллий ҳукуматларга нисбатан норозилик кучайган.\n- Вакилларимиз маҳаллаларда аҳоли билан суҳбатлашиб, одамларга ваҳимага тушмаслик кераклигини уқтиришди. Жоҳилларнинг қўлга олиниб, жазога тортилишини айтишди. Шундай ҳам бўлди, жоҳилларнинг бир қисми қўлга олинди.\nМана шундай даҳшатли воқеалар такрор бўлмаслиги учун маҳаллий ҳукуматлар қабристонларга штатли, масъулиятли кишиларни тайинлаши керак.\nУлар қабристонга келиб кетаётганлардан хабардор бўлишлари шарт, дейди вилоят дин уламолари раҳбари.\nТожикистон ҳуқуқ-тартибот тузилмалари вакилларининг айтишларича, қабрларни очиб¸ жасадларни таҳқирлаш воқеаси сўнгги марта ўтган асрнинг 60-70 йилларида кузатилган эди.


Гиёхвандлик офат — Ibrat.uz\nУмму салама розияллоҳу анҳодан ривоят қилинади, у зот айтадилар: “Пайғамбар соллаллоҳу алайҳи васаллам ҳар қандай маст қилувчи, баданни бўшаштирувчи ва сусайтирувчи нарсаларни истеъмол қилишдан қайтардилар” (Имом Абу Довуд ва Имом Ҳоким ривояти).\nИбн Умар розияллоҳу анҳумадан ривоят қилинади, Расулуллоҳ саллоллоҳу алайҳи васаллам айтдилар: “Ҳар бир маст қилувчи нарса хамрдир ва ҳар қандай маст қилувчи ҳаромдир”(Имом Муслим ривояти).\nСобит ибн Заҳҳок розияллоҳу анҳу ривоят қилади, Пайғамбаримиз саллоллоҳу алайҳи васаллам айтдилар: “Мўминни лаънатлаш уни ўлдиришга ўхшайди. Дунёда ким ўзини бирор нарса билан ўлдирса, қиёматда ўша нарса билан азобланади”(Имом Дорамий ривояти).\n“Ўзига ҳам бошқаларга ҳам зарар етказиш йўқдир” (Имом Ибн Можа ривояти).\nБалиқчи тумани Мирзабошичек масжиди мутаваллиси Арифов Турсинали


Экспертлар ЕИнинг Россияга нисбатан коронавирус бўйича айбловлари ҳақида - 19.03.2020, Sputnik Ўзбекистон\nЕвропа Иттифоқи Россияни коронавирус пандемияси атрофида нотўғри маълумот тарқатишда айблади. Sputnik International нашрига берган интервьюсида европалик... 19.03.2020, Sputnik Ўзбекистон\n11:06 19.03.2020 (янгиланди: 14:10 19.03.2020)\nЕвропа Иттифоқи Россияни коронавирус пандемияси атрофида нотўғри маълумот тарқатишда айблади. Sputnik International нашрига берган интервьюсида европалик мутахассислар бу борада ўз фикрларини билдирди.\nЕвропа ташқи ташқи сиёсий фаолият хизмати (EEAS) Россия давлати ва “кремлпараст” оммавий ахборот воситалари Ғарбий мамлакатлардаги инқирозни кучайтириш учун коронавирус пандемияси атрофида “дезинформация кампаниясини” бошлагани ҳақида баёнот берди. Бу ҳақда The Financial Times газетаси ташкилотнинг ёпиқ ҳисоботига асосланиб ёзди.\nҲисобот муаллифларининг сўзларига кўра, бундай кампаниянинг мақсади “Европа жамиятини ичидан йўқ қилиш”. Уларнинг фикрича, Россия оммавий ахборот воситаларининг хатти-ҳаракатлари COVID-19 тарқалиши билан боғлиқ вазиятга самарали жавоб беришга тўсқинлик қилмоқда.\nSputnik International нашрига берган интервьюсида европалик экспертлар ушбу баёнотни танқид қилдилар.\nГлобал сиёсат институтининг катта илмий ходими, фалсафа доктори, "Тинчлик учун бомбалар: НАТОнинг Югославияга қарши инсонпарварлик уруши" китоби муаллифи Жорж Самуелининг фикрига кўра, Россияга қарши айбловларнинг уйдирма усуллари Ғарб учун одатий ҳолга айланди.\n18 Март 2020, 10:03\n"Россияни Ғарб жамиятининг бошида тушган ҳар қандай фалокатда айблаш оммавий ахборот воситалари ва тадқиқот марказларининг одатий муносабатига айланди. Коронавирус билан боғлиқ бу инқироз бошланганида, Россияни айблаш учун имконият топиш вақт масаласи бўлиб қолган аниқ. Вирус гўё "Новичок" каби Россиянинг ҳарбий лабораториясида ишлаб чиқарилган дейиш осонроқ бўлар эди. Аммо вирус Хитойдан келганлиги ва бу ҳақиқат узоқ вақтдан бери маълум бўлиб келганлиги сабабли, бу вариантдан кечилди. Россияни вирус ҳақида сохта "Фейк" хабарларни тарқатаётганлигида айблаш қолди ҳолос. Шунга қарамай, ҳеч ким Москвадан келаётган вирус ҳақида сохта "Фейк" хабарлар ҳақида бирон бир мисол келтиролмади ... Россия коронавирус инқирозини жиддий қабул қилади ва унинг потенциал ҳалокатли таъсири ҳақида ҳеч қандай шубҳа билдирмайди", - деди Жорж Самуели.\nЎз навбатида, журналист, "Сохта янгиликлар. Суриядаги урушдан Мюллер терговигача ОАВдаги манипуляция ва ташвиқот" китобининг муаллифи Роберто Вивалделли Европа элиталари Москвага қарши фойдасиз урушни давом эттирмоқда, деган фикрни билдирди.\n"Европа дипломатиясининг ўз ҳисоботида Россияни коронавирус устидан ваҳима тарқатиб, Европа тартибини бузганликда айблаши шармандали. Ушбу қийин тарихий босқичда Европа ва Россия коронавирус деб аталмиш янги душманга қарши бирлашиши керак. Бунинг ўрнига Европа элиталарининг Москвага қарши янги ва бефойда совуқ уруш пандемия билан бир вақтда давом этмоқда.... Европа дипломатияси Россияни ёлғонда айбламасдан кечирим сўраши керак ", - деди Роберто Вивалделли.


Galaxy A20s намойиш куни, нарх ва жиҳатларини айтаётиб, Samsung бир нарсада янглишди - Terabayt.Uz\nЖанубий кореялик корпорациянинг Galaxy A20 модели жорий йилнинг иккинчи чорагида Европада энг яхши сотилаётган смартфонлардан бири бўлди. Қўш камера ва улкан батареяли мазкур қурилмани Terashop.uz онлайн дўконимиздан ҳам сотиб олиш мумкин.\nЎҚИНГ: Samsung’нинг янги смартфони икки ярим бараварга қиммат – салкам 5000 доллардан сотиляпти!\nSamsung энди унинг янгича версияси Galaxy A20s моделини намойиш этишга тайёргарлик кўрмоқда. Куни кеча Малайзиядаги қандайдир тадбирда унинг асосий техник хусусиятларини тор доирада кўрсатишган, аммо бу мамлакатга мўлжалланган Samsung сайтида ҳам у ҳали чиқмаган.\nКомпания мана бу стендда кўрсатишича, Galaxy A20s, Galaxy A30s ҳамда Galaxy A50s моделлари 21 сентябрдан сотиб олиш мумкин бўлади:\nУшбу смартфонлар нархлари Малайзия пул бирлиги – ринггит билан кўрсатилган, улар тегишлича 167, 215 ва 311 АҚШ долларига тўғри келади.\nШунингдек, энди Galaxy A20s хусусиятларини ишонч билан айтиш мумкин, ишлаб чиқарувчи уларни Galaxy A20 жиҳатлари билан солиштириб кўрсатган. Демак, янги смартфон диагоналига 6,5 дюймлик, HD+ сифатидаги IPS-дисплей билан жиҳозланмоқда. Таққослаш учун: Galaxy A20 модели диагоналига 6,4 дюймлик AMOLED-экранга эга.\nGalaxy A20s процессори – Snapdragon 450, тезкор ва ички хотира ҳажми тегишлича 3 ва 32 гигабайтлик. Бош камераси энди уч модулли бўлган – 13 ва 5 мегапикселлик датчиклар ёнига 8 мегапикселлик сенсор ҳам қўшилган, унга кенг бурчакли объектив бириктирилган. Селфилар учун эса экран тепасидаги кемтикка 8 мегапикселлик олд камера ўрнатилган.\nАммо Samsung мазкур намойишда битта хатога йўл қўйган: иккита смартфонни қиёслаётиб, Galaxy A20 батареяси 3400 мА/соатлик эканини Galaxy A20s моделида бу кўрсаткич 4000 мА/соатгача каттайтирилганини айтган. Аслида эса Galaxy A20 аккумулятори ҳам 4000 мА/соатлик.\n#Samsung #андроид смартфон #нархлар #Samsung Galaxy A30s #Samsung Galaxy A20s #Samsung Galaxy A50s


Улкан мақсадларга бошловчи спорт байрами | Ўзбекистон "Адолат" социал-демократик партияси\nУлкан мақсадларга бошловчи спорт байрами\n1 Июнь, 09:18 • Расмий хабарлар • 866 марта кўрилди • Комментариев к записи Улкан мақсадларга бошловчи спорт байрами нет\nФарғона шаҳридаги “Истиқлол” мажмуасида “Умид ниҳоллари – 2015” спорт мусобақаларининг финал босқичи ғолибларини шарафлашга бағишланган тадбир бўлиб ўтди.\nЖаҳон спорт майдонларида Ўзбекистон номининг янграши, давлатимиз байроғининг мағрур ҳилпираши барчамизнинг қалбимизда чексиз фахр-ифтихор туйғуларини юксалтиради. Президентимиз раҳнамолигида спорт, айниқса, болалар спортини ривожлантиришга қаратилаётган алоҳида эътибор туфайли ёшларимиз бизга бундай юксак туйғуларни кунда-кунора бахш этиши оддий ҳолга айланмоқда.\nДавлатимиз раҳбари Ислом Каримов таъкидлаганидек, ниманики ўз олдимизга мақсад қилиб қўймайлик, қандай буюк ишларни амалга оширишга интилмайлик, барча олижаноб ҳаракатларимизнинг негизида, барча эзгу ниятларимиз замирида фарзандларимизни ҳам жисмоний, ҳам маънавий жиҳатдан соғлом қилиб ўстириш, уларнинг бахту саодати, фаровон келажагини кўриш, дунёда ҳеч кимдан кам бўлмаган авлодни тарбиялаш орзуси мужассамдир.\nБундай улкан эътибор ва ғамхўрлик самарасида Ўзбекистон ёшлари турли халқаро мусобақалар, қитъа ва жаҳон чемпионатлари, Олимпия ўйинларида юксак натижаларга эришаётир. Кейинги йилларда Фарғона вилоятидан спортнинг турли йўналишлари бўйича элликдан ортиқ жаҳон ва Осиё чемпионлари етишиб чиққани фикримиз исботидир.\nБокс бўйича Осиё ўйинлари ғолиби Элшод Расулов, ёшлар ўртасида жаҳон чемпиони Ойбек Шарипов, Баҳодир Мамажонов, каноэда эшкак эшиш бўйича Элёр Мамадалиев, шахмат бўйича Осиё ва жаҳон чемпиони, халқаро гроссмейстер Нафиса Мўминова ва бошқа кўплаб ёшлар бугун юртимиз фахрига айланган. Сарвиноз Саидхўжаева, Ҳулкар Тоҳиржонова, Камола Раҳмонова, Динара Маматиброҳимова каби умидли спортчи қизлар ҳам халқаро мусобақаларда совринли ўринларни эгаллади. “Умид ниҳоллари”, “Баркамол авлод”, Универсиада ва бошқа кўплаб мусобақаларда вилоят ёшлари муваффақиятли иштирок этиб келмоқда.\n2003-2014 йилларда Болалар спортини ривожлантириш жамғармаси томонидан вилоятда 138 спорт иншооти ҳамда 27 болалар мусиқа ва санъат мактаби қурилди ва қайта таъмирланди.\nВилоятда 6 ёшдан 18 ёшгача бўлган болаларнинг 410 мингдан зиёди спортнинг турли йўналишларида мунтазам шуғулланмоқда. Уларнинг 196 минг 666 нафари қизлардир. Вилоятда, айниқса, стол тенниси, миллий кураш, спорт гимнастикаси, сузиш, шарқ якка кураши турлари жадал ривожланмоқда. Бунинг натижасида ўқувчилар ўртасида спорт билан шуғулланишга жалб этиш 2015 йилда 61,4 фоизга етди.\nБугун вилоятнинг чекка ҳудудларида ҳам спорт билан мунтазам шуғулланиш учун барча шароит мавжуд. Шаҳар ва қишлоқларда, таълим масканларида футбол майдонлари, замонавий талабларга жавоб берадиган 33 теннис корти барпо этилди. Тошлоқ, Учкўприк туманлари, Қувасой шаҳрида марказий стадионлар, Қува туманида соғломлаштириш маркази, Фарғона шаҳрида “Истиқлол” теннис мажмуаси ва марказий стадиони, ёпиқ сув спорти мажмуаси каби ўнлаб муҳташам спорт иншоотлари фойдаланишга топширилдики, буларнинг барчаси фарғоналик ёшларнинг турли нуфузли мусобақаларда фахрли ўринларни эгаллашида муҳим аҳамият касб этаётир.\n“Умид ниҳоллари – 2015” спорт мусобақаларининг Фарғона вилояти финал босқичи иштирокчиларга унутилмас онларни туфҳа этди.\nМазкур мусобақаларнинг саралаш босқичларида 109 минг 763 ўқувчи қатнашди, уларнинг 36 минг 18 нафари қизлардир. Ёшларнинг фикрича, “кичик олимпиада”да иштирок этишнинг ўзи катта шараф. Зеро, “Умид ниҳоллари” юксак марралар сари ўзига хос пиллапоя вазифасини ўтайди.\n– Илгари шаҳарда ҳам нари борса, икки-учта спорт иншооти бўлар эди, – дейди “Нуроний” жамғармаси Фарғона вилояти бўлими раиси Топволди Холдоров. – Уларда ҳам гоҳ мураббий етишмовчилиги, гоҳ анжомлар танқислиги кузатиларди. Қишлоқда-ку, шароит йўқлиги боис қанча-қанча истеъдодлар кашф этилмай сўнар эди. Бугун болаларимиз ютуқларида бизнинг орзуларимиз рўёбга чиқмоқда. Энг олис қишлоқларда ҳам муҳташам спорт мажмуалари, спортга ихтисослаштирилган муассасалар фаолият юритаётир. Иқтидорли ўғил-қизларимизга мамлакат ва халқаро миқёсдаги мусобақаларда иштирок этиш учун имконият яратиб берилмоқда. Хорижий давлатлар вакиллари Ўзбекистон ёшларини нуфузли спорт мусобақаларида кучли ва муносиб рақиб сифатида тан олмоқда. Бугунги беллашувларда фарзандларимиз юз-кўзидаги ишонч ва қатъиятни кўриб, беихтиёр янада қувонасан киши.\n“Умид ниҳоллари – 2015” спорт мусобақаларининг вилоят босқичида Фарғона шаҳри вакиллари биринчи ўринни эгаллади. Иккинчи ўрин Марғилон шаҳри ёш спортчиларига, учинчи ўрин Қўштепа тумани ҳамда Қўқон шаҳри ўқувчиларига насиб этди.\nВилоят ҳокими Ш.Ғаниев Фарғона шаҳри жамоасига Президентимиз совғаси – “Дамас” автомашинасини топширди.\nМусобақаларда яхши натижаларга эришган ўғил-қизлар ҳам муносиб тақдирланди.\n– Давлатимиз раҳбарининг биз, ёшлар камолотига алоҳида эътибор қаратаётгани кучимизга-куч, ғайратимизга-ғайрат қўшмоқда, – дейди Марғилон шаҳридаги 21-мактабнинг 8-синф ўқувчиси Гўзал Мўминова. – Ёшлигимдан спортнинг баскетбол тури билан шуғулланаман. Ҳаракатларим зое кетмай, “Умид ниҳоллари – 2015” мусобақаларида ғолиб бўлганимдан жуда хурсандман.\n– Қизим Сурайёхон мактабда ўқиш билан бирга, баскетбол тўгараги машғулотларига ҳам мунтазам қатнашади, – дейди Қувасой шаҳридан Абдумутал Иброналиев. – У иштирок этадиган жамоа “Умид ниҳоллари – 2015” спорт мусобақаларида ғолиблар сафидан ўрин эгаллашига ишонардим. Ёшларимизга шундай шароит ва имкониятлар яратиб бераётгани учун биз, ота-оналар Юртбошимиздан беҳад миннатдормиз.\nТаниқли спортчиларнинг кўргазмали чиқишлари, болалар ижодий жамоалари, ёш санъат усталари ҳамда эстрада хонандалари иштирокидаги концерт дастури тадбирга янада файз бағишлади.\nУлкан мақсадларга бошловчи спорт байрами was last modified: Июнь 3rd, 2015 by matbuot\n« Бола кулса олам мунаввар… Кексалар Самарқанд шаҳрини зиёрат қилишди »


Финляндия Инсон хавфсизлиги бўйича кўпшериклик траст фондининг янги (...)\nФинляндия Инсон хавфсизлиги бўйича кўпшериклик траст фондининг янги ҳомийсига айланди\nФинляндия Республикаси Ўзбекистонда Оролбўйи минтақаси учун Инсон хавфсизлиги бўйича кўпшериклик траст фондининг (ИХКТФ) янги ҳомийсига айланди, деб хабар бермоқда “Дунё” АА мухбири Европа Иттифоқининг Ўзбекистондаги делегацияси маълумотига таяниб.\nЖорий йил 29 май куни Финляндия ҳукумати ва ИХКТФнинг Нью-Йоркдаги офиси Финляндия Траст фондига 1 миллион евро миқдорида маблағ ўтказиши ҳақидаги битимни имзолади.\nУшбу маблағни ажратиш тўғрисидаги қарор Финляндия ташқи ишлар вазири Пекка Хаависто томонидан 2019 йил ноябрь ойида Брюсселда бўлиб ўтган “Ўзбекистон – ЕИ” ҳамкорлик кенгашининг 15-йиғилишида эълон қилинган эди.\nМазкур молиявий кўмак инсон хавфсизлиги концепцияси тамойиллари асосида ўзаро боғлиқ муаммоларнинг қуйидаги олтита кластерини ҳал қилишга йўналтирилади:\n— Экологик хавфсизлик;\n— Иқтисодий хавфсизлик;\n— Озиқ-овқат хавфсизлиги;\n— Соғлиқни сақлаш соҳасидаги хавфсизлик;\n— Ижтимоий хавфсизлик;\n— Донорлик ёрдами самарадорлиги.\nФинляндиянинг молиявий кўмаги Фонднинг мавқеини мустаҳкамлайди ҳамда Орол денгизи инқирозининг мазкур ҳудудда яшовчи аҳоли соғлиги ва ижтимоий-иқтисодий ҳаётга салбий таъсири оқибатларини бартараф этишда муҳим омилга айланади.